|  |
| --- |
| J.nr. 13-5966910  Den 20. december 2013 |

Til Folketinget – Skatteudvalget

Til udvalgets orientering vedlægges høringsskema samt de modtagne høringssvar vedrørende forslag til lov om ændring af ligningsloven, momsloven og forskellige andre love (Fremrykning af skatte- og afgiftslempelser og forhøjelse af beskæftigelsesfradrag m.v.).

Jonas Dahl

/

Lise Bo Nielsen

# Høringsskema

|  |  |  |
| --- | --- | --- |
| **Organisation** | **Bemærkninger**  **DTL** | **Kommentarer** |
| **Advokatrådet** | Det er Advokatrådets opfattelse, at Skatteministeriet så vidt muligt bør ændre forskudsopgørelserne af egen drift for 2014, således at ændringerne ikke først får effekt ved årsopgørelsen for 2014 i 2015, men vil få virkning for det løbende indkomstår. | Der henvises til kommentaren til høringssvaret fra FTF. |
| **Bryggeriforeningen** | Finder det meget positivt, at der sker en fremrykning af de aftalte lempelser.  Bryggeriforeningen finder, at der er behov for at indføre en godtgørelsesordning i forbindelse med afskaffelse af den vægtbaserede emballageafgift. Bryggeriforeningen henviser til besvarelse af spørgsmål 1, L217 (*Vækstplan DK*), hvoraf det fremgår, at en godtgørelsesordning er normal, hvis virksomhederne ikke kan nå at indrette sig efter afgiftsnedsættelsen. | I lovforslaget, der har været sendt i høring, foreslås, at virksomheder, der er registreret efter emballageafgiftsloven, fritages fra emballageafgift pr. 1. januar 2014. Dvs. virksomheder der fremstiller emballager til de omfattede varegrupper, samt virksomheder der importerer emballager, som indeholder de pågældende varer.  Der foreslås ikke nogen godtgørelsesordning for ikke-registrerede virksomheder, dvs. detailhandlen, idet dette ikke er en del af finanslovaftalen. |
| **Dansk Aktionærforening** | Ingen bemærkninger. |  |
| **Dansk Byggeri** | Bakker fuldt ud op om fremrykningen af personskattelettelser fra Skattereform 2012 og virksomhedsskatte- og -afgiftslettelser fra forårets vækstpakker, der begge er en del af finanslovaftalen for 2014. |  |
| **Dansk Energi** | Finder, at det samlet set er glædeligt, at regeringen har sikret danske virksomheder gode konkurrencevilkår. Finder dog, at den del af NOx-afgiften, som ikke kan begrundes miljømæssigt, bør fjernes, og at afgiften på el i husholdninger og liberale erhverv bør sænkes. | De to forslag falder uden for rammerne af dette lovforslag. |
| **Dansk Erhverv** | Roser overordnet set fremrykningen af skattelettelserne fra Aftaler om Vækstplan DK og fra aftalen om skattereformen fra 2012, idet der er tale om flere forskellige elementer, der alle generelt har en positiv betydning for dansk erhvervsliv.  Dansk Erhverv vurderer, at fremrykning af afskaffelsen af den vægtbaserede emballageafgift isoleret set er positivt.  Dansk Erhverv bemærker dog, at der er behov for en godtgørelsesordning idet der er kort tid for virksomhederne til at tilpasse sig afskaffelsen af den vægtbaserede emballageafgift.  Endelig er Dansk Erhverv bekymret for, om afgiftslettelserne kommer detailledet og dermed forbrugerne til gode. Dansk Erhverv mener derfor, at det burde fremgå af lovforslaget, at afgiftslettelserne overvæltes. | Se kommentaren til Bryggeriforeningen vedr. en godtgørelsesordning.  Se kommentaren til DLF vedr. overvæltning. |
| **Dansk Fjernvarme** | Ingen bemærkninger. |  |
| **Dansk Metal** | Kan fuldt ud tilslutte sig forslaget, som vil gøre det endnu mere attraktivt at drive virksomhed i Danmark – til gavn for vækst og beskæftigelse. |  |
| **Dansk Retursystem A/S** | Ingen bemærkninger. |  |
| **Dansk Transport og Logistik (DTL)** | Kvitterer for et samlet set godt og vigtigt forslag, idet DTL deler synspunktet i forslagets almindelige bemærkninger om, at de fremrykkede erhvervsrettede skattelettelser vil kunne bidrage til øget aktivitet og investeringer og en bedre likviditet i virksomhederne. |  |
| **Datatilsynet** | Ingen bemærkninger. |  |
| **De Samvirkende Købmænd (DSK)** | DSK finder, at fremrykning af ophævelse af den vægtbaserede emballageafgift er meget positivt, idet afgiften har været særdeles byrdefuld for fødevareproducenter og importører. DSK forventer, at frafaldet af såvel administrative byrder som selve afgiften vil afspejle sig i lavere priser fra producenter og importører.  DSK vil gerne opfordre til, at der indføres en godtgørelsesordning for detailhandlen, da loven forventes vedtaget og i kraftsat med meget kort varsel. Virksomhederne vil derfor ligge inde med varelagre, hvor der er betalt afgift efter afgiftens afskaffelse. | Se kommentaren til Bryggeriforeningen vedr. en godtgørelsesordning. |
| **Det Økologiske Råd** | *Energiafgifter*  Det Økologiske Råd bemærker, at EU’s kvotesystem aktuelt er brudt sammen. Det er derfor misvisende, at det anføres i lovforslaget, at halvdelen af procesenergien er underlagt EU’s kvotesystem, hvilket bidrager til at sikre, at der ikke kommer øget CO2-udledninger.  *Emballageafgift*  Det Økologiske Råd bemærker, at energiafgifterne på procesenergi fremover er så ubetydelige, at de ikke giver et incitament til at vælge bæredygtige løsninger. Derved vil der være miljømæssige konsekvenser ved at afskaffe den vægtbaserede emballageafgift.  *Generelt*  Det Økologiske Råd efterlyser i lovbemærkningerne større gennemsigtighed i forhold til adfærdsberegningerne. | Energiafgifterne på procesenergi blev nedsat med *Aftaler om Vækstplan DK*. Disse aftaler vedrører imidlertid ikke miljøafgifterne for svovl, NOx, spildevand og affald. Derved vil der fortsat være regulering heraf. |
| **DI** | Finder, at fremrykningen af de allerede vedtagne lempelser af belastende erhvervsskatter og afgifter nu og her giver et ekstra løft til virksomhedernes konkurrenceevne. Finder tilsvarende, at fremrykningen af det højere beskæftigelsesfradrag betyder, at det for flere kan betale sig at arbejde. |  |
| **DLF Dagligvareleverandørerne** | DLF er generelt meget tilfredse med forslaget om fremrykning af afskaffelse af den vægtbaserede emballageafgift.  DLF bemærker, at det bør præciseres, hvordan virksomhederne er stillet, såfremt lovforslaget mod forventning ikke skulle blive vedtaget.  DLF foreslår, at der i bemærkningerne anføres, at afskaffelse af afgiften ikke i alle tilfælde overvæltes på forbrugerne. Afgiften kan også investeres i fx kampagner mv. | Det følger af grundlovens § 22, at en lov først kan håndhæves, når den er vedtaget, stadfæstet og kundgjort. Indtil loven er vedtaget, stadfæstet og kundgjort, vil virksomhederne skulle agere i forhold til de gældende regler.  Som det fremgår af de almindelige bemærkninger, forventes det, at afgiften overvæltes fuldt ud, således at priserne falder svarende til afgiften inkl. moms. Herved øges efterspørgslen og dermed virksomhedernes omsætning.  Det skal samtidig præciseres, at forholdet mellem de registrerede virksomheder, der nu ikke længere skal afregne afgiften overfor SKAT og detailledet, er af ren privatretlig karakter. Skatteministeriet kan derfor kun udtale sig om den forventede konsekvens af forslaget og ikke den konkrete udmøntning heraf, der sker mellem to privatretlige parter. |
| **Energi- og Olieforum** | Hilser den foreslåede fremrykning af afskaffelsen af den vægtbaserede emballageafgift og reduktion af energiafgiften for brændsler til proces velkommen. Under forudsætning af, at afskaffelsen af emballageafgiften har virkning fra 1. januar 2014, har Energi- og Olieforum ikke yderligere kommentarer. | Den foreslåede afskaffelse af den vægtbaserede emballageafgift har virkning fra 1. januar 2014. |
| **Erhvervsstyrelsens Team Effektiv Regulering (TER)** | Vurderer, at forslaget ikke indeholder yderligere administrative konsekvenser for erhvervslivet. |  |
| **Frie Funktionærer** | Er enig i, at der er behov for alle tiltag, der kan styrke beskæftigelsen og dermed gøre det lettere for de ledige at få nyt fodfæste på jobmarkedet. Derfor er det nødvendigt, at forslaget følges op af andre tiltag, der understøtter den økonomiske vækst og dermed efterspørgslen efter arbejdskraft. | Forslag om andre tiltag falder uden for rammerne af dette lovforslag. |
| **FSR – danske revisorer** | Har for nærværende ingen kommentarer til lovforslaget. |  |
| **FTF** | FTF er positiv over for, at de vedtagne skattelettelser fremrykkes, men havde gerne set, at der tillige var blevet lavet tiltag over for den offentlige økonomi, især i kommunerne, så de to foregående års underforbrug ikke gentages.  FTF bemærker endvidere, at effekten af det forhøjede beskæftigelsesfradrag i 2014 nok er tvivlsom, da der næppe er mange, der vil foretage ændringer i forskudsopgørelsen på grund af den marginale ændring. | Forslag om andre tiltag falder uden for rammerne af dette lovforslag.  Efter ikrafttræden af loven vil der blive foretaget en ændring i SKATs forskudsændringssystem, der gør, at dem, der får ændret deres forskudsopgørelse i den restende del af 2014, vil få indregnet det forhøjede beskæftigelsesfradrag.  Dette vil således også gælde, når forskudsopgørelsen bliver ændret af andre grunde end for at få det forhøjede beskæftigelsesfradrag, fx hvis SKAT ændrer i forskudsopgørelsen som led i AutoForskud, og det skønnes derfor, at op imod 60 pct. vil få gavn af det forhøjede beskæftigelsesfradrag i 2014. |
| **Håndværksrådet** | Hilser fremrykning af skatte- og afgiftslettelser og forhøjelse af beskæftigelsesfradrag mv. velkomment. Finder dog, at der i forhold til den samlede udfordring mht. kredit også er brug for, at de statslige lånefonde som Vækstfonden og EKF får tilført endnu flere muskler. | Forslag om andre tiltag falder uden for rammerne af dette lovforslag. |
| **KL** | KL beklager, at Skatteministeriet endnu en gang giver en ganske kort frist for bemærkninger til et lovforslag.  KL kvitterer for, at Skatteministeriet allerede i lovforslaget har angivet, hvordan man agter at neutralisere virkningen af lovforslaget i efterreguleringen af de selvbudgetterende kommuner.  KL bemærker desuden, at den fordelingsmæssige effekt af lovforslaget kommunerne imellem må forudsættes at være begrænset. | Høringsfristen er fastsat på baggrund af en tidspresset proces på grund af det sene tidspunkt for indgåelse af finanslovaftalen for 2014, idet lovforslaget har skullet fremsættes før jul.  Ved fastsættelsen af høringsfristen er der således sket en afvejning af en række modsatrettede hensyn, herunder hensynet til høringsparterne, hensynet til at undergive høringssvarene en seriøs overvejelse og kommentering i Skatteministeriet og hensynet til en ordentlig lovproces i Folketinget.  På trods af disse krævende vilkår i høringsprocessen har Skatteministeriet modtaget kvalificeret input fra interesseorganisationer, faglige sammenslutninger og andre. Endvidere har høringsparterne mulighed for at komme med bemærkninger i forbindelse med folketingsbehandlingen. |
| **Konkurrence- og Forbrugerstyrelsen** | Ingen bemærkninger. |  |
| **Landbrug & Fødevarer** | *Energiafgifter*  Landbrug & Fødevarer er yderst tilfredse med fremrykningen af lempelsen af afgift på brændsler til procesenergi.  *Emballageafgift*  Landbrug & Fødevarer finder, at det er usikkert, om der skal opkræves emballageafgift af varer i januar måned 2014, indtil loven vedtages.  Landbrug & Fødevarer opfordrer derfor til, at Skatteministeriet skaber klarhed på dette område, idet det vil være uholdbart for rigtig mange virksomheder, at man således via et lovforslag pålægges at indrette sig efter foreslåede regler, der endnu ikke er gældende lov i Danmark. Måtte loven af uforudsigelige årsager ikke blive vedtaget, er det virksomhederne, der står tilbage med en ikke-opkrævet afgift.  Landbrug og Fødevarer anfører endvidere, at i det omfang man fra politisk side ønsker, at virksomhederne ikke skal overholde gældende lovgivning og afstå fra at opkræve emballageafgiften i januar, inden loven er vedtaget, må der gives en politisk garanti for, at virksomheder ikke står tilbage med et sådant tab.  Landbrug & Fødevarer ønsker desuden at påpege en række praktiske problemstillinger, som ikke er adresseret i lovforslaget, herunder:  - Det er utilfredsstillende, at der ikke indgår en godtgørelsesordning for ikke-registrerede virksomheder.  - Der mangler stillingtagen til, hvordan eksporterede varer håndteres. Eksporterede produkter er i dag fritaget for emballageafgift, og betalt afgift på sådanne produkter bliver derfor godtgjort via bevilling.  *Beskæftigelsesfradrag*  Finder det ikke tilfredsstillende, at ændringerne vedrørende forhøjet beskæftigelsesfradrag specielt for enlige forsørgere ikke automatisk kommer de berørte persongrupper til gode, idet der ikke sker automatisk ændring af forskudsregistreringen som følge af lovændringerne. | Det følger af grundlovens § 22, at en lov først kan håndhæves, når den er vedtaget, stadfæstet og kundgjort.  Som det fremgår af lovforslaget samt af lovens bemærkninger, vil ændringerne vedrørende afskaffelsen af den vægtbaserede emballageafgift efter lovens vedtagelse i Folketinget træde i kraft den 31. januar 2014 og få virkning fra 1. januar 2014. Ændringerne får således tilbagevirkende kraft.  Indtil loven er vedtaget, stadfæstet og kundgjort, vil virksomhederne skulle agere i forhold til de gældende regler.  Det er kun muligt at undgå perioden med den tilbagevirkende kraft, såfremt virkningstidspunktet flyttes fra den 1. januar 2014 til den 1. februar 2014, dvs. efter lovens ikrafttræden.  Se kommentaren til Bryggeriforeningen vedr. en godtgørelsesordning.  Når afgiften ophæves, skal der ikke længere godtgøres afgift af varer, der eksporteres. Hvordan man i praksis skal forholde sig, vil blive meldt ud af SKAT.  Der henvises til kommentaren til høringssvaret fra FTF. |
| **SRF Skattefaglig Forening** | Ingen bemærkninger. |  |