Skatteministeriet J. nr. 13-5966910

Udkast (1)

**Forslag**

til

**Lov om ændring af ligningsloven, momsloven og forskellige andre love**

(Fremrykning af skatte- og afgiftslempelser fra Aftaler om Vækstplan DK og forhøjelse af beskæftigelsesfradrag m.v.)

**§ 1**

I ligningsloven, jf. lovbekendtgørelse nr. 405 af 22. april 2013, som ændret senest ved § 7 i lov nr. 792 af 28. juni 2013, foretages følgende ændringer:

**1.** § 9 J, stk. 2, 4.-7. pkt., ophæves, og i stedet indsættes:

”For indkomståret 2014 udgør procenten 7,65 og grundbeløbet 24.500 kr. (2010-niveau). For indkomståret 2015 udgør procenten 8,05 og grundbeløbet 25.900 kr. (2010-niveau). For indkomståret 2016 udgør procenten 8,3 og grundbeløbet 26.700 kr. (2010-niveau). For indkomståret 2017 udgør procenten 8,75 og grundbeløbet 28.000 kr. (2010-niveau).”

**2.** *§ 9 J, stk. 4, 1.* og *2. pkt.,* ophæves, og i stedet indsættes:

”For indkomstårene 2014 og 2015 udgør procenten 5,4 og grundbeløbet 17.300 kr. (2010-niveau).”

**§ 2**

I momsloven, jf. lovbekendtgørelse nr. 106 af 23. januar 2013, som ændret ved § 7 i lov nr. 903 af 4. juli 2013, foretages følgende ændring:

**1.** I *§ 57, stk. 3, 1. pkt.,* og *stk. 4, 1. pkt.,* ændres ”1 mio. kr.” til ”5 mio. kr.”

**§ 3**

I lov om afgift af elektricitet, jf. lovbekendtgørelse nr. 310 af 1. april 2011, som ændret bl.a. ved § 1 i lov nr. 722 af 25. juni 2010, § 1 i lov nr. 625 af 14. juni 2011, § 2 i lov nr. 1395 af 23. december 2012, § 4 i lov nr. 789 af 28. juni 2013 og senest ved § 3 i lov nr. 903 af 4. juli 2013, foretages følgende ændring:

**1.** I *§ 11, stk. 3*, *7. pkt.,* ændres ”42,9” til: ”42,8”.

**2**. *Bilag 3 a* affattes som bilag 1 til denne lov.

**§ 4**

I lov om afgift af naturgas og bygas, jf. lovbekendtgørelse nr. 312 af 1. april 2011, som ændret bl.a. ved § 2 i lov nr. 625 af 14. juni 2011, § 2 i lov nr. 70 af 30. januar 2013 og senest ved § 4 i lov nr. 903 af 4. juli 2013, foretages følgende ændringer:

**1.** *§ 10 a* affattes således:

”**§ 10 a.** Tilbagebetalingen af afgift efter § 10 nedsættes med 4,5 kr./GJ, jf. dog §§ 10 b, 10 c og 10 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 8, stk. 4, 2. pkt., ganget med 1 over 1,2.”

**§ 5**

I lov om afgift af stenkul, brunkul og koks m.v., jf. lovbekendtgørelse nr. 1292 af 17. november 2010, som ændret bl.a. ved § 3 i lov nr. 625 af 14. juni 2011, § 3 i lov nr. 70 af 30. januar 2013 og senest ved § 5 i lov nr. 903 af 4. juli 2013, foretages følgende ændring:

**1.** *§ 8 a* affattes således:

”**§ 8 a.** Tilbagebetalingen af afgift efter § 8 nedsættes med 4,5 kr./GJ, jf. dog §§ 8 b, 8 c og 8 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 7, stk. 3, 2. pkt., ganget med 1 over 1,2.”

**§ 6**

I lov om energiafgift af mineralolieprodukter m.v., jf. lovbekendtgørelse nr. 313 af 1. april 2011, som ændret bl.a. § 4 i lov nr. 625 af 14. juni 2011, § 4 i lov nr. 70 af 30. januar 2013 og senest ved § 6 i lov nr. 903 af 4. juli 2013, foretages følgende ændring:

**1.** *§ 11 a* affattes således:

”**§ 11 a.** Tilbagebetalingen af afgift efter § 11 nedsættes med 4,5 kr./GJ, jf. dog §§ 11 b, 11 c og 11 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 9, stk. 4, 2. pkt., ganget med 1 over 1,2.”

**§ 7**

I lov nr. 789 af 28. juni 2013 om ophævelse af lov om afgift af mineralvand m.v. og om ændring af øl- og vinafgiftsloven og forskellige andre love (Nedsættelse og senere ophævelse af sodavandsafgiften, nedsættelse af ølafgiften, afskaffelse af den vægtbaserede emballageafgift, øget momsfradrag på hotelovernatninger og midlertidig forhøjelse af reparationsgrænsen for totalskadede køretøjer m.v.) foretages følgende ændringer:

**1.** I *§ 8, stk. 3,* affattes således:

”*Stk. 3.* § 3 træder i kraft den 31. januar 2014.”

**2.** I *§ 8, stk. 5,* ændres ”2015” til: ”2014”.

**§ 8**

I lov nr. 791 af 28. juni 2013 om ændring af ligningsloven og kildeskatteloven (Genindførelse og udvidelse af boligjobordningen og udvidelse af ordningen om skattekreditter for forsknings- og udviklingsaktiviteter) foretages følgende ændring:

**1.** I *§ 3, stk. 4,* ændres ”2015” til: ”2014”, og som 2. pkt. indsættes: ”Den i ligningslovens § 8 X, stk. 1, 2. pkt., nævnte skatteværdi beregnes med 25 pct. for indkomståret 2014.”

**§ 9**

I lov nr. 792 af 28. juni 2013 om ændring af selskabsskatteloven, lov om afgift af lønsum m.v., kulbrinteskatteloven og forskellige andre love (Aftaler om Vækstplan DK m.v. – nedsættelse af skattesatsen for selskaber, forhøjelse af lønsumsafgiften for finansielle virksomheder og fastholdelse af selskabsskattesatsen for kulbrinteindkomst m.v.) foretages følgende ændring:

**1.** I *§ 12, stk. 5,* ændres ”2015” til: ”2014”.

**§ 10**

I lov nr. 903 af 4. juli 2013 om ændring af affalds- og råstofafgiftsloven, lov om kuldioxidafgift af visse energiprodukter, lov om afgift af elektricitet, momsloven og forskellige andre love (Nedsættelse af afgifter på el til erhverv, bortfald af CO2-afgift af el for erhverv, nedsættelse af energiafgifter på brændsler til proces, ændret lagerprincip ved deponering af farligt affald, lempelse af momskredittider samt supplerende støtte til eksisterende industrielle kraft-varme-værker) foretages følgende ændringer:

**1.** *§ 4, nr. 2,* ophæves.

**2.** *§ 5, nr. 2,* ophæves*.*

**3.** *§ 6, nr. 2,* ophæves.

**4.** *§ 7, nr. 4,* ophæves.

**5.** I *§ 13, stk. 1,* ændres ”, jf. dog stk. 2, 8, 9 og 10” til: ”, jf. dog stk. 2, 6, 7 og 8”.

**6.** I *§ 13, stk. 2,* ændres ”§ 4, nr. 2 og 3, § 5, nr. 2 og 3, og § 6, nr. 2 og 3” til: ”§ 4, nr. 3, § 5, nr. 3, og § 6, nr. 3”.

**7.** *§ 13, stk. 4,* ophæves.

Stk. 5og 6 bliver herefter stk. 4 og 5.

**8.** *§ 13, stk. 6,* der bliver stk. 5, ophæves.

Stk. 7-10 bliver herefter stk. 5-8.

**9.** I *§ 13, stk. 7,* der bliver stk. 5, ophæves *2. pkt.*

**§ 11**

*Stk. 1.* Loven træder i kraft dagen efter bekendtgørelsen i Lovtidende.

*Stk. 2.* § 1 har virkning fra indkomståret 2014.

*Stk. 3.* § 2 har virkning for afgiftsperioder, som begynder 1. januar 2014 eller senere.

*Stk. 4.* §§ 3-6 har virkning fra 1. januar 2014.

**§ 12**

*Stk. 1.* Ved opgørelsen af en kommunes slutskat og kirkeskat for indkomståret 2014 efter § 16 i lov om kommunal indkomstskat korrigeres den opgjorte slutskat for den beregnede virkning af de ændringer i udskrivningsgrundlaget for kommuneskat og kirkeskat for 2014, der følger af ændringerne i ligningslovens § 9 J, stk. 2 og 4, i denne lovs § 1, nr. 1 og 2, samt den fremrykkede ikrafttræden af ligningslovens § 13 A i denne lovs § 9, nr. 1.

*Stk. 2.* Den beregnede korrektion af kommunens slutskat og kirkeskat efter stk. 1 fastsættes af økonomi- og indenrigsministeren på grundlag af de oplysninger vedrørende indkomståret 2014, der foreligger pr. 1. maj 2016.

*Stk. 3.* Virksomheder, der får omlagt afgiftsperioder efter lovens § 2, nr. 1, kan senest 1. marts 2014 anmode told- og skatteforvaltningen om ændring af afgiftsperioden.

*Stk. 4.* For løbende leverancer omfattet af lovens § 4, nr. 1, § 5, nr. 1, og § 6, nr. 1, for hvilke afregningsperioden påbegyndes inden 1. januar 2014 og afsluttes efter dette tidspunkt, beregnes afgiften af så stor en del af leverancen, som i tidsrummet fra 1. januar 2014 til afregningsperiodens afslutning er leveret i forhold til den samlede afregningsperiode.

*Stk. 5.* § 4, nr. 1, § 5, nr. 1, og § 6, nr. 1, har virkning for energiafgiftspligtige varer, der fra 1. januar 2014 udleveres til forbrug fra registrerede virksomheder, forbruges af registrerede virksomheder, angives til fortoldning, modtages fra udlandet eller medtages fra udlandet.

**Bilag 1**

**”Bilag 3 a**

**Satser for elafgiftslovens § 11, stk. 3**

|  |  |  |  |  |
| --- | --- | --- | --- | --- |
|  |  | 1. jan. -  31. dec. 2012 | 1. jan. -  31. dec. 2013 | 1. jan. -  31. dec. 2014 |
| Tilbagebetaling | Øre/kWh | 11,8 | 41,3 | 42,1 |

”

*Bemærkninger til lovforslaget*

## 

## *Almindelige bemærkninger*

*Indholdsfortegnelse*

1. Indledning
2. Lovforslagets formål og baggrund
3. Lovforslagets enkelte elementer
   1. Forhøjelse af beskæftigelsesfradraget
      1. Gældende ret
      2. Lovforslaget
   2. Forhøjelse af det ekstra beskæftigelsesfradrag for enlige forsørgere
      1. Gældende ret
      2. Lovforslaget
   3. Afskaffelse af den vægtbaserede emballageafgift
      1. Gældende ret
      2. Lovforslaget
   4. Forhøjelse af grænsen for skattekreditter vedrørende forsknings- og udviklingsaktiviteter
      1. Gældende ret
      2. Lovforslaget
   5. Lempelse af momskredittid for små virksomheder
      1. Gældende ret
      2. Lovforslaget
   6. Lempelse af virksomhedernes afgift på brændsel
      1. Gældende ret
      2. Lovforslaget
   7. Fradrag for selvstændiges syge- og arbejdsskadeforsikring
      1. Gældende ret
      2. Lovforslaget
4. Økonomiske konsekvenser for det offentlige
   1. De samlede økonomiske konsekvenser af skatte- og afgiftselementer i Aftaler om finansloven for 2014
   2. Forhøjelse af beskæftigelsesfradragene
   3. Afskaffelse af den vægtbaserede emballageafgift
   4. Forhøjelse af grænsen for skattekreditter vedrørende forsknings- og udviklingsaktiviteter
   5. Lempelse af momskredittid for små virksomheder
   6. Lempelse af virksomhedernes afgift på brændsel
   7. Fradrag for selvstændiges syge- og arbejdsskadeforsikring
5. Administrative konsekvenser for det offentlige
   1. Forhøjelse af beskæftigelsesfradraget
   2. Forhøjelse af det ekstra beskæftigelsesfradrag for enlige forsørgere
   3. Afskaffelse af den vægtbaserede emballageafgift
   4. Forhøjelse af grænsen for skattekreditter vedrørende forsknings- og udviklingsaktiviteter
   5. Lempelse af momskredittid for små virksomheder
   6. Lempelse af virksomhedernes afgift på brændsler
   7. Fradrag for selvstændiges syge- og arbejdsskadeforsikring
6. Økonomiske konsekvenser for erhvervslivet
   1. Samlede økonomiske konsekvenser for erhvervslivet
   2. Forhøjelse af beskæftigelsesfradragene
   3. Afskaffelse af den vægtbaserede emballageafgift
   4. Forhøjelse af grænsen for skattekreditter vedrørende forsknings- og udviklingsaktiviteter
   5. Lempelse af momskredittid for små virksomheder
   6. Lempelse af virksomhedernes afgift på brændsler
   7. Fradrag for selvstændiges syge- og arbejdsskadeforsikring
7. Administrative konsekvenser for erhvervslivet
8. Administrative konsekvenser for borgerne
9. Miljømæssige konsekvenser
10. Forholdet til EU-retten
11. Hørte myndigheder og organisationer m.v.
12. Sammenfattende skema

*1. Indledning*

Lovforslaget er en del af aftale af 26. november 2013 om finansloven for 2014 mellem Regeringen (Socialdemokraterne, Radikale Venstre og Socialistisk Folkeparti), Venstre og Det Konservative Folkeparti.

Aftaleparterne er enige om at fremrykke skatte- og afgiftslempelser fra Aftaler om Vækstplan DK og at fremrykke forhøjelser af det almindelige beskæftigelsesfradrag og det ekstra beskæftigelsesfradrag for enlige forsørgere. Det vil forbedre virksomhedernes rammevilkår allerede fra 2014, og det vil isoleret set bidrage til at understøtte vækst og beskæftigelse på kort sigt.

*2. Lovforslagets formål og baggrund*

Med dette lovforslag udmøntes i henhold til *Aftaler om finansloven for 2014* fremrykningen af en række skattelettelser i *Aftale om en skattereform fra 2012* og *Aftaler om Vækstplan DK*.

Følgende elementer i *Aftale om en skattereform fra 2012* fremrykkes:

* Forhøjelse af beskæftigelsesfradraget i perioden 2014 til 2017, således at beskæftigelsesfradraget udgør 7,65 pct. i 2014 stigende til 8,75 pct. i 2017. Det maksimale beskæftigelsesfradrag udgør 25.000 kr. i 2014 stigende til 28.600 kr. i 2018. Herved øges gevinsten ved at være i arbejde for lønmodtagere.
* Forhøjelse af det ekstra beskæftigelsesfradrag for enlige forsørgere, så det får fuld virkning fra 2014. Det ekstra beskæftigelsesfradrag vil således fra 2014 udgøre 5,4 pct., dog maksimalt 17.700 kr. Det maksimale samlede beskæftigelsesfradrag for enlige forsørgere kan således udgøre 42.700 kr. i 2014. Dermed vil enlige forsørgere få markant mere ud af at arbejde.

Følgende elementer i *Aftaler om Vækstplan DK* fremrykkes til 2014:

* Afskaffelse af den vægtbaserede emballageafgift, hvorved der sikres både en direkte reduktion af virksomhedernes produktionsomkostninger og betydelige lettelser af virksomhedernes administrative byrder.
* Forhøjelse af skattekreditten for forsknings- og udviklingsaktiviteter i virksomhederne. Dermed får virksomhederne bedre muligheder for at gennemføre aktiviteter relateret til forskning og udvikling. Det understøtter vækst og innovation.
* Udvidelse af definitionen af små virksomheder til at omfatte virksomheder med en omsætning mellem 1 og 5 mio. kr., hvorved disse virksomheder fremover afregner moms halvårligt. Dermed styrkes virksomhedernes likviditet.
* Nedbringelse af energiafgifterne på brændsler til proces til EU’s minimumsafgifter, hvilket vil mindske virksomhedernes produktionsrelaterede omkostninger.
* Fradrag for selvstændiges syge- og arbejdsskadeforsikring. Dermed sikres der et ligningsmæssigt fradrag for disse udgifter i lighed med det, der gælder for selvstændiges indbetalinger til personligt medlemskab af en A-kasse.

*3. Lovforslagets enkelte elementer*

*3.1. Forhøjelse af beskæftigelsesfradraget*

*3.1.1. Gældende ret*

Alle erhvervsaktive fradrager ved opgørelsen af den skattepligtige indkomst et beskæftigelsesfradrag. Beskæftigelsesfradraget indgår i de ligningsmæssige fradrag og beregnes af arbejdsmarkedsbidragsgrundlaget med fradrag af indskud til pensionsordninger. Det drejer sig både om eventuelle indbetalinger til arbejdsgiveradministrerede pensionsordninger, herunder ATP, og om indbetalinger til privattegnede pensionsordninger.

I 2014 udgør beskæftigelsesfradraget 7,25 pct. Det kan dog maksimalt udgøre et grundbeløb på 23.300 kr. (2010-niveau). Efter regulering i henhold til personskattelovens § 20 udgør det maksimale beskæftigelsesfradrag 23.800 kr. i 2014. Da fradraget gives som et ligningsmæssigt fradrag ved opgørelsen af den skattepligtige indkomst, der er beskatningsgrundlag for sundhedsbidraget, kommune- og kirkeskatten, har det i 2014 en gennemsnitlig skattemæssig fradragsværdi (skatteværdi) på ca. 30,6 pct.

Frem til 2022 forhøjes beskæftigelsesfradraget gradvist til 10,65 pct. og det maksimale fradrag til 34.100 kr. (2010-niveau). Den gradvise forhøjelse blev vedtaget som led i 2012-skatte­reformen fra juni 2012 og sikrer, at skatteværdien af beskæftigelsesfradraget gradvist forhøjes på trods af reduktionen af skatteværdien af ligningsmæssige fradrag. Denne reduktion sker med 1 pct.-point årligt i perioden 2012 til 2019, hvilket betyder, at skatteværdien af ligningsmæssige fradrag, der i 2014 udgør ca. 30,6 pct., gradvist reduceres til ca. 25,6 pct. frem til 2019.

Indfasningsforløbet af beskæftigelsesfradraget efter gældende regler i 2014-2022 fremgår af *tabel 3.1.1* i *afsnit 3.1.2.*

*3.1.2. Lovforslaget*

Det foreslås at fremrykke 2012-skattereformens forhøjelse af beskæftigelsesfradraget i perioden 2014-2017, således at det i 2014 forhøjes til 7,65 pct. stigende til 8,75 pct. i 2017. Det maksimale beskæftigelsesfradrag forhøjes samtidigt til 25.000 kr. i 2014 (2014-niveau) stigende til 28.600 kr. i 2017 (2014-niveau).

Den foreslåede indfasning af den fremrykkede forhøjelse i 2014-2017 fremgår af *tabel 3.1.1*. Tabellen angiver procenten for beskæftigelsesfradraget og det maksimale beskæftigelsesfradrag. Endvidere er angivet skatteværdien af det maksimale fradrag i en gennemsnitskommune. Til sammenligning er også vist de tilsvarende talstørrelser i henhold til nugældende regler. Der foreslås ingen ændringer af det gældende indfasningsforløb for 2018-2022, som er angivet i kursiv i tabellen.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Tabel 3.1.1. Indfasningsforløb for forhøjelsen af det almindelige beskæftigelsesfradrag efter gældende regler og med forhøjelsen i 2014-2017 efter lovforslaget** | | | | | | | | | |
| (2014- niveau) | **2014** | 2015 | 2016 | 2017 | *2018* | *2019* | *2020* | *2021* | *2022* |
| **Gældende regler** |  |  |  |  |  |  |  |  |  |
| Beskæftigelsesfradrag, pct. | 7,25 | 7,80 | 8,15 | 8,60 | *9,50* | *10,10* | *10,50* | *10,60* | *10,65* |
| Maks. fradrag, kr. (2014-niveau) | 23.800 | 25.600 | 26.600 | 28.000 | *31.000* | *32.900* | *34.200* | *34.500* | *34.800* |
| Skatteprocent1), pct. | 30,6 | 29,6 | 28,6 | 27,6 | *26,6* | *25,6* | *25,6* | *25,6* | *25,6* |
| Skatteværdi af maks. fradrag, kr. | 7.283 | 7.578 | 7.608 | 7.728 | *8.246* | *8.422* | *8.755* | *8.832* | *8.909* |
| **Lovforslag** |  |  |  |  |  |  |  |  |  |
| Beskæftigelsesfradrag, pct. | **7,65** | **8,05** | **8,30** | **8,75** | *9,50* | *10,10* | *10,50* | *10,60* | *10,65* |
| Maks. fradrag, kr. (2014-niveau) | **25.000** | **26.400** | **27.200** | **28.600** | *31.000* | *32.900* | *34.200* | *34.500* | *34.800* |
| Skatteprocent1), pct. | 30,6 | 29,6 | 28,6 | 27,6 | *26,6* | *25,6* | *25,6* | *25,6* | *25,6* |
| Skatteværdi af maks. fradrag, kr. | 7.650 | 7.814 | 7.779 | 7.894 | *8.246* | *8.422* | *8.755* | *8.832* | *8.909* |
| **Ændring** |  |  |  |  |  |  |  |  |  |
| Beskæftigelsesfradrag, pct. | 0,40 | 0,25 | 0,15 | 0,15 | *0,00* | *0,00* | *0,00* | *0,00* | *0,00* |
| Maks. fradrag, kr. (2014-niveau) | 1.200 | 800 | 600 | 600 | *0* | *0* | *0* | *0* | *0* |
| Skatteværdi af maks. fradrag, kr. | 367 | 237 | 172 | 166 | *0* | *0* | *0* | *0* | *0* |
| 1) De angivne procenter svarer til den skattemæssige fradragsværdi i en kommune med en landsgennemsnitlig kommune- og kirkeskatteprocent i 2014 på 25,6 pct. | | | | | | | | | |

Den foreslåede fremrykning vil medføre en stigning i beskæftigelsesfradraget på 0,4 pct.-point i 2014, 0,25 pct.-point i 2015 og 0,15 pct.-point i 2016 og 2017, *jf. tabel 3.1.1.* Endvidere forhøjes det maksimale fradrag med 1.200 kr. i 2014, 800 kr. i 2015 og 600 kr. i 2016 og 2017.

Forhøjelserne vil medføre en ekstra skattelettelse for alle erhvervsaktive i 2014-2017 i forhold til de skattelettelser, der bliver udmøntet med 2012-skattereformen.

Forslaget vil have størst relativ betydning for erhvervsaktive med indkomst op til ca. 327.000 kr. (2014-niveau). For en person med en lønindkomst på 250.000 kr. medfører forslaget isoleret set en ekstra skattelettelse på ca. 305 kr. i 2014 faldende til ca. 105 kr. i 2017. Er lønindkomsten på ca. 327.000 kr. eller derover, udgør den ekstra skattelettelse ca. 370 kr. i 2014, og den falder gradvist til ca. 165 kr. årligt i 2017. Fra 2018 sker forhøjelserne af beskæftigelsesfradraget som planlagt i 2012-skattereformen.

Forslaget bevirker, at marginalskatten på arbejdsindkomst op til ca. 327.000 kr. reduceres med ca. 0,1 pct.-point i 2014 faldende til en reduktion på ca. 0,04 pct.-point i 2017.

*3.2. Forhøjelse af det ekstra beskæftigelsesfradrag for enlige forsørgere*

*3.2.1. Gældende ret*

Som led i 2012-skattereformen indføres der fra 2014 et ekstra beskæftigelsesfradrag for enlige forsørgere. Enlige forsørgere omfatter den samme personkreds, som har ret til og modtager ekstra børnetilskud efter børnetilskudsloven.

Det ekstra beskæftigelsesfradrag indgår ligesom det almindelige beskæftigelsesfradrag i de ligningsmæssige fradrag og beregnes af samme grundlag, jf. *afsnit 3.1.1.*

I 2014 udgør det ekstra beskæftigelsesfradrag for enlige forsørgere 2,6 pct., og det kan maksimalt udgøre et grundbeløb på 8.400 kr. (2010-niveau). Efter regulering i henhold til personskattelovens § 20 udgør det maksimale ekstra beskæftigelsesfradrag 8.600 kr. i 2014. Da fradraget gives som et ligningsmæssigt fradrag ved opgørelsen af den skattepligtige indkomst, der er beskatningsgrundlag for sundhedsbidraget, kommune- og kirkeskatten, har det i 2014 en gennemsnitlig skattemæssig fradragsværdi (skatteværdi) på ca. 30,6 pct.

I 2015 forhøjes det ekstra beskæftigelsesfradrag til 5,4 pct. og det maksimale fradrag til 17.300 kr. (2010-niveau), således at skatteværdien af fradraget fordobles i forhold til 2014. I de følgende år sker der en yderligere forhøjelse af fradraget, der sikrer, at skatteværdien af beskæftigelsesfradraget fastholdes på 2015-niveauet på trods af reduktionen af skatteværdien af ligningsmæssige fradrag. Denne reduktion sker med 1 pct.-point årligt i perioden 2012 til 2019, hvilket betyder, at skatteværdien af ligningsmæssige fradrag, der i 2014 udgør ca. 30,6 pct., gradvist reduceres til ca. 25,6 pct. frem til 2019. Fra 2019 udgør det ekstra beskæftigelsesfradrag således 6,25 pct., dog maks. 20.000 kr. (2010-niveau).

Indfasningsforløbet af det ekstra beskæftigelsesfradrag for enlige forsørgere efter gældende regler i perioden 2014-2022 fremgår af *tabel 3.2.1* i *afsnit 3.2.2.*

*3.2.2. Lovforslaget*

Det foreslås at fremrykke indfasningen af det ekstra beskæftigelsesfradrag for enlige forsørgere, så fradraget får fuld skattemæssig effekt allerede fra 2014. Det foreslås således, at det ekstra beskæftigelsesfradrag i 2014 forhøjes til 5,4 pct., dog maksimalt 17.700 kr. (2014-niveau).

Der foreslås ingen ændringer af det gældende indfasningsforløb for 2015-2022, som er angivet i kursiv i tabel 3.2.1.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Tabel 3.2.1. Indfasningsforløb for det ekstra beskæftigelsesfradrag til enlige forsørgere efter gældende regler og med forhøjelsen i 2014 efter lovforslaget** | | | | | | | | | |
| (2014- niveau) | **2014** | *2015* | *2016* | *2017* | *2018* | *2019* | *2020* | *2021* | *2022* |
| **Gældende regler** |  |  |  |  |  |  |  |  |  |
| Ekstra beskæftigelsesfradrag til enlige forsørgere, pct. | 2,60 | *5,40* | *5,60* | *5,75* | *6,00* | *6,25* | *6,25* | *6,25* | *6,25* |
| Maks. fradrag, kr. (2014-niveau) | 8.600 | *17.700* | *18.300* | *18.900* | *19.700* | *20.400* | *20.400* | *20.400* | *20.400* |
| Skatteprocent1), pct. | 30,6 | *29,6* | *28,6* | *27,6* | *26,6* | *25,6* | *25,6* | *25,6* | *25,6* |
| Skatteværdi af maks. fradrag, kr. | 2.632 | *5.239* | *5.234* | *5.216* | *5.240* | *5.222* | *5.222* | *5.222* | *5.222* |
| **Lovforslag** |  |  |  |  |  |  |  |  |  |
| Ekstra beskæftigelsesfradrag til enlige forsørgere, pct. | **5,40** | *5,40* | *5,60* | *5,75* | *6,00* | *6,25* | *6,25* | *6,25* | *6,25* |
| Maks. fradrag, kr. (2014-niveau) | **17.700** | *17.700* | *18.300* | *18.900* | *19.700* | *20.400* | *20.400* | *20.400* | *20.400* |
| Skatteprocent1), pct. | 30,6 | *29,6* | *28,6* | *27,6* | *26,6* | *25,6* | *25,6* | *25,6* | *25,6* |
| Skatteværdi af maks. fradrag, kr. | 5.416 | *5.239* | *5.234* | *5.216* | *5.240* | *5.222* | *5.222* | *5.222* | *5.222* |
| **Ændring** |  |  |  |  |  |  |  |  |  |
| Beskæftigelsesfradrag, pct. | 2,80 | *0,00* | *0,00* | *0,00* | *0,00* | *0,00* | *0,00* | *0,00* | *0,00* |
| Maks. fradrag, kr. (2014-niveau) | 9.100 | *0* | *0* | *0* | *0* | *0* | *0* | *0* | *0* |
| Skatteværdi af maks. fradrag, kr. | 2.785 | *0* | *0* | *0* | *0* | *0* | *0* | *0* | *0* |
| 1) De angivne procenter svarer til den skattemæssige fradragsværdi i en kommune med en landsgennemsnitlig kommune- og kirkeskatteprocent i 2014 på 25,6 pct. | | | | | | | | | |

Den foreslåede fremrykning vil medføre en stigning i beskæftigelsesfradraget på 2,8 pct.-point og en forhøjelse af det maksimale fradrag med 9.100 kr. i 2014, *jf. tabel 3.2.1.*

Disse forhøjelser vil medføre en ekstra skattelettelse til enlige forsørgere i beskæftigelse i 2014 i forhold til de skattelettelser, der bliver udmøntet med 2012-skattereformen.

Forslaget vil have størst relativ betydning for erhvervsaktive enlige forsørgere med indkomst op til ca. 328.000 kr. (2014-niveau) For en person med en lønindkomst på 250.000 kr. medfører forslaget isoleret set en ekstra skattelettelse i 2014 på ca. 2.140 kr. Er lønindkomsten på ca. 328.000 kr. eller derover, udgør den ekstra skattelettelse ca. 2.785 kr. i 2014. Fra 2015 indfases det ekstra beskæftigelsesfradrag som planlagt i 2012-skattereformen.

Forslaget bevirker, at marginalskatten på arbejdsindkomst op til ca. 328.000 kr. for enlige forsørgere reduceres med ca. 0,9 pct.-point i 2014.

*3.3. Afskaffelse af den vægtbaserede emballageafgift*

*3.3.1. Gældende ret*

Emballageafgiften består af en vægtbaseret afgift, der er fastsat på baggrund af et miljøindeks for forskellige emballagetyper, en volumenbaseret afgift på emballager til en lang række drikkevarer samt en afgift på bæreposer, engangsservice og pvc-folier.

Afgiften af emballager på varer omfattet af den vægtbaserede emballageafgift beregnes efter emballagens samlede vægt på grundlag af 12 materialeafhængige afgiftssatser og 14 forskellige varegrupper.

Med delaftale om *Vækstplan DK* (lov nr. 789 af 28. juni 2013) blev det besluttet at ophæve den vægtbaserede emballageafgift med virkning fra 1. januar 2015. Den øvrige del af det afgiftspligtige vareområde i emballageafgiftsloven bibeholdes uændret.

Det betyder bl.a., at virksomheder fra 2015 ikke skal kende emballagens vægt og sammensætning. Virksomheder, der påfylder emballager med de omfattede varegrupper, f.eks. forskellige mejeriprodukter, sennep, sæbe m.v., skal ikke betale emballageafgift af de varer, som de sælger (udleverer) til detailhandlen m.v.

*3.3.2. Lovforslaget*

Det foreslås, at afskaffelse af den vægtbaserede emballageafgift fremrykkes, således at den vægtbaserede emballageafgift ophæves pr. 1. januar 2014.

*3.4. Forhøjelse af grænsen for skattekreditter vedrørende forsknings- og udviklingsaktiviteter*

*3.4.1. Gældende ret*

Selskaber og selvstændigt erhvervsdrivende, der anvender virksomhedsordningen, har mulighed for at få udbetalt negativ skat, såkaldte skattekreditter, af den del af deres underskud, der stammer fra forsknings- og udviklingsaktiviteter.

En eventuel resterende del af årets underskud kan fremføres til modregning i eventuelle fremtidige overskud.

En virksomhed kan højst få udbetalt 1,25 mio. kr. årligt svarende til 25 pct. af underskudsgivende forsknings- og udviklingsudgifter på 5 mio. kr.

Dette loft over de årlige udbetalinger gælder samlet set for sambeskattede selskaber og konstruktioner af selskaber og personligt drevne virksomheder i virksomhedsordningen, der kontrolleres af samme person.

Det er en forudsætning for at få udbetalt skattekreditter, at der er tale om udgifter, der straksafskrives efter ligningslovens § 8 B, stk. 1, eller afskrivningslovens § 6, stk. 1, nr. 3.

Forsknings- og udviklingsaktiviteter afgrænses således på samme måde, som forsøgs- og forskningsaktiviteter afgrænses i forbindelse med straksafskrivninger efter de to nævnte bestemmelser.

Med virkning fra indkomståret 2015 er loftet over den årlige udbetaling af skattekredit til den enkelte virksomhed forhøjet fra 25 pct. af underskud på 5 mio. kr. til skatteværdien af underskud på 25 mio. kr., som stammer fra forsknings- og udviklingsaktiviteter, jf. lov nr. 791 af 28. juni 2013 om ændring af ligningsloven og kildeskatteloven (Genindførelse og udvidelse af bolig-jobordningen og udvidelse af ordningen om skattekreditter for forsknings- og udviklingsaktiviteter).

Efter disse regler anvendes fra indkomståret 2015 selskabsskattesatsen ved beregningen af skatteværdien af underskudsgivende forsknings- og udviklingsudgifter. Det vil sige, at skatteværdisatsen for indkomståret 2014 fortsat vil være 25 pct., selv om selskabsskattesatsen for dette år vil være 24,5 pct., jf. lov nr. 792 af 28. juni 2013 om ændring af selskabsskatteloven, lov om afgift af lønsum m.v., kulbrinteskatteloven og forskellige andre love (Aftaler om Vækstplan DK m.v. – nedsættelse af skattesatsen for selskaber, forhøjelse af lønsumsafgiften for finansielle virksomheder og fastholdelse af selskabsskattesatsen for kulbrinteindkomst m.v.).

Ved den nævnte lov blev loftet for den årlige udbetaling hævet fra 1,25 mio. kr. til 5,50 mio. kr. i 2016, hvor nedsættelsen af selskabsskattesatsen til 22 pct. er fuldt indfaset.

*3.4.2. Lovforslaget*

Formålet med forhøjelsen af grænsen for skattekreditter for forsknings- og udviklingsaktiviteter er at styrke især små og mellemstore virksomheders likviditet i perioder, hvor forsknings- og udviklingsaktiviteter ikke resulterer i indtægter.

For yderligere at fremme dette formål foreslås, at virkningstidspunktet for reglerne ovenfor fremrykkes, så lempelserne får virkning fra indkomståret 2014 i stedet for først fra indkomståret 2015. Det vil sige, at der fra indkomståret 2014 er mulighed for at få udbetalt skatteværdien af underskud op til 25 mio. kr. fra forsknings- og udviklingsaktiviteter.

Skatteværdisatsen ved beregningen af skattekreditten vil som efter de hidtidige regler først følge selskabsskattesatsen fra indkomståret 2015. Det vil sige, at skatteværdisatsen for indkomståret 2014 fortsat vil være 25 pct., *jf. tabel 3.4.1.*

|  |  |  |  |
| --- | --- | --- | --- |
| Tabel 3.4.1. Skatteværdisatser for skattekreditter og selskabsskattesatser | | | |
| Indkomstår (pct.) | Skatteværdisats | Selskabsskattesats | |
| 2013 | 25,0 | | 25,0 |
| 2014 | 25,0 | | 24,5 |
| 2015 | 23,5 | | 23,5 |
| 2016 | 22,0 | | 22,0 |

*3.5. Lempelse af momskredittid for små virksomheder*

*3.5.1. Gældende ret*

Med vedtagelsen af Vækstplan DK blev grænsen for, hvornår virksomheder kan foretage halvårlig afregning af moms, forhøjet fra 1 mio. kr. i samlet årlig momspligtig leverance til 5 mio. kr. Hermed blev afgiftsperioden for virksomheder, der har en årlig momspligtig leverance på mellem 1 mio. kr. og 5 mio. kr., forlænget fra kvartalet til halvåret. Samtidig blev de årlige administrative byrder for disse virksomheder lettet, idet antallet af momsafregninger blev halveret. Ændringen får virkning for afgiftsperioder, der begynder den 1. januar 2015.

*3.5.2. Lovforslaget*

Det foreslås at fremrykke ikrafttrædelsen af forhøjelsen af grænsen for halvårlig afregning af moms. Med forslaget bliver lempelsen af momskreditten ved overgang fra kvartalsvis til halvårlig afregning fremrykket med 1 år fra den 1. januar 2015 til den 1. januar 2014. Efter forslaget skal omlægningen til halvårlig afregning allerede ske for afgiftsperioder, der begynder den 1. januar 2014.

SKAT vil i perioden fra lovforslagets ikrafttrædelse til medio februar 2014 udsende breve med afgørelse om omregistrering til de omfattede virksomheder. Omregistreringen får virkning for perioder, der begynder den 1. januar 2014. Virksomheder, der ikke ønsker omregistrering til halvårlig afregning af moms, kan blive på kvartalsafregning, hvis virksomheden senest den 1. marts anmoder SKAT herom. Virksomheder, der har overskydende moms, kan eksempelvis ønske at blive på kvartalsafregning af hensyn til at få momsen tilbagebetalt tidligere.

*3.6. Lempelse af virksomhedernes afgift på brændsler*

*3.6.1. Gældende ret*

Momsregistrerede virksomheder har som udgangspunkt mulighed for at få godtgørelse af energiafgifter på brændsler i samme omfang, som virksomheden har fradragsret for indgående moms af energiprodukter og varme. Energiafgifterne på brændsler omfatter lov om afgift af naturgas og bygas (herefter gasafgiftsloven), lov om afgift af stenkul, brunkul og koks m.v. (herefter kulafgiftsloven) og lov om energiafgift af mineralolieprodukter m.v. (herefter mineralolieafgiftsloven).

Der gives som hovedregel ikke godtgørelse for brændsler til komfortkøling og rumvarme m.v.

Med *Aftale om en Vækstplan DK* (lov nr. 903 af 4. juli 2013) blev det besluttet at nedsætte godtgørelse af energiafgifterne for brændsler anvendt til procesformål til 4,5 kr. pr. GJ fra 2015, svarende til den højeste af EU’s minimumsafgifter for brændsler.

I 2014 vil godtgørelsen af energiafgifterne for brændsler anvendt til proces-formål blive opgjort som den aktuelle afgiftssats for det pågældende brændsel (gas, kul eller mineralolie) nedsat med 9 pct.

*3.6.2. Lovforslaget*

Det foreslås, at nedsættelse af godtgørelse af energiafgifterne for brændsler anvendt til procesformål til 4,5 kr. pr. GJ fremrykkes fra 1. januar 2015 til 1. januar 2014. Dette vil mindske virksomhedernes produktionsrelaterede omkostninger.

*3.7. Fradrag for selvstændiges syge- og arbejdsskadeforsikring*

*3.7.1. Gældende ret*

Selvstændigt erhvervsdrivende kan ved opgørelsen af den skattepligtige indkomst fradrage udgifter til forsikringer, som dækker driftstab eller i øvrigt er tegnet for at erhverve, sikre eller vedligeholde indkomsten fra virksomhedens drift. Der er således tale om driftsomkostninger (statsskattelovens § 6, stk. 1, litra a).

Der er f.eks. tale om fradragsberettigede driftsomkostninger, når den erhvervsdrivende afholder udgifter til præmier, der forsikrer den erhvervsdrivende imod dennes forpligtelser efter sygedagpengeordningen i forhold til ansatte.

Generelt er der tale om fradragsberettigede driftsomkostninger, når den erhvervsdrivende afholder udgifter, der kompenserer den erhvervsdrivende for den løn, som denne skal udbetale til sine ansatte, når de f.eks. er syge eller er kommet til skade på arbejdet.

Udgifter til præmiebetalinger til erhvervsdrivendes egne frivillige sygedagpengesikring anses ikke for driftsomkostninger for den erhvervsdrivende. Disse præmiebetalinger kan således ikke fradrages.

Udgifter til præmiebetalinger til selvstændigt erhvervsdrivendes arbejdsskadeforsikringer anses heller ikke for driftsomkostninger.

Med virkning fra indkomståret 2015 er der indført fradragsret for selvstændigt erhvervsdrivendes udgifter til præmiebetalinger til frivilligt tegnede syge- og arbejdsskadeforsikringer vedrørende egen person. Det er en forudsætning, at der er tale om forsikringer, som er omfattet af sygedagpengeloven eller arbejdsskadesikringsloven.

Under samme forudsætning er der med virkning fra indkomståret 2015 indført fradragsret for udgifter til præmiebetalinger til syge- og arbejdsskadeforsikringer vedrørende en medarbejdende ægtefælle. Det er en betingelse, at der er tale om en medarbejdende ægtefælle i skattelovgivningens forstand.

Fra indkomståret 2015 er der fradragsret for præmiebetalinger vedrørende en medarbejdende ægtefælle, uanset om præmiebetalingen foretages af den selvstændigt erhvervsdrivende eller af den medarbejdende ægtefælle. Udgifterne kan efter ægtefællernes eget valg fradrages ved opgørelsen af den skattepligtige indkomst hos enten den selvstændigt erhvervsdrivende eller hos dennes medarbejdende ægtefælle.

Fradraget gives som et ligningsmæssigt fradrag ligesom fradraget i dag for selvstændigt erhvervsdrivendes indbetalinger til personligt medlemskab af en A-kasse.

*3.7.2. Lovforslaget*

Det foreslås, at virkningstidspunktet for reglerne om fradrag for syge- og arbejdsskadeforsikringer fremrykkes, så lempelserne får virkning fra indkomståret 2014 i stedet for først fra indkomståret 2015.

*4. Økonomiske konsekvenser for det offentlige*

*4.1. De samlede økonomiske konsekvenser af skatte- og afgiftselementer i Aftaler om finansloven for 2014.*

Med *Aftaler om finansloven for 2014* fremrykkes samlet set skatte- og afgiftslettelser for ca. 3.350 mio. kr. (2014-niveau) i perioden 2014 til 2017 opgjort som umiddelbar provenuvirkning. Efter tilbageløb og adfærd svarer det til knap 2.100 mio. kr. (2014-niveau).

Fremrykning af forhøjelsen af det normale beskæftigelsesfradrag og forhøjelsen af det ekstra beskæftigelsesfradrag for enlige forsørgere i *Aftale om en skattereform 2012* medfører et umiddelbart mindreprovenu i perioden 2014 til 2017 på ca. 2.300 mio. kr. (2014-niveau), svarende til 1.375 mio. kr. (2014-niveau) efter tilbageløb og adfærd.

Fremrykningen af de erhvervsrettede skattelettelser i *Aftaler om en Vækstplan DK* medfører samlet set et umiddelbart mindreprovenu på 1.050 mio. kr. (2014-niveau) i perioden 2014 til 2017, svarende til 685 mio. kr. (2014-niveau) efter tilbageløb og adfærd.

Dermed målrettes ca. 2/3 af de prioriterede skatte- og afgiftslettelser i *Aftaler om finansloven for 2014* personskattenedsættelser til personer i beskæftigelse med de laveste lønindkomster og ca. 1/3 målrettes virksomhederne.

Det samlede mindreprovenu i finansåret 2014 er på 1.130 mio. kr. Hertil kommer et mindreprovenu i finansåret 2014 på 6.670 mio. kr. som følge af længere momskredittider for små virksomheder. Heraf vedrører 6.500 mio. kr. forskydning af momsindtægter fra 2014 til 2015, jf. afsnit 4.5.

|  |
| --- |
| **Tabel 4.1.1. Provenuvirkning af skatte- og afgiftselementer i *Aftale om finansloven for 2014*** |

|  |  |  |  |  |  |  |  |
| --- | --- | --- | --- | --- | --- | --- | --- |
| Mio. kr. (2014-niveau) | Varig virkning | 2014 | 2015 | 2016 | 2017 | 2014  -2017 | Finansår 2014 |
| **Umiddelbar provenuvirkning inkl. virkning på andre konti i alt** | **-60** | **-2.175** | **-515** | **-345** | **-320** | **-3.355** | **-1.1301)** |
|  |  |  |  |  |  |  |  |
| Fremrykning af personskattenedsættelser i Aftale om en skattereform 2012: | **-40** | **-1.035** | **-550** | **-375** | **-345** | **-2.305** | **-610** |
| *- heraf almindeligt beskæftigelsesfradrag* | *-35* | *-820* | *-550* | *-375* | *-345* | *-2.090* | *-480* |
| *- heraf ekstra beskæftigelsesfradrag til enlige forsørgere* | *-5* | *-215* | *0* | *0* | *0* | *-215* | *-130* |
|  |  |  |  |  |  |  |  |
| Fremrykning af skattelettelser i Aftaler om Vækstplan DK: | **-20** | **-1.140** | **35** | **30** | **25** | **-1.050** | **-520** |
| *- heraf afskaffelse af vægtbaseret emballageafgift* | *-10* | *-460* | *0* | *0* | *0* | *-460* | *-340* |
| *- heraf forhøjelse af grænsen for skattekreditter vedr. forsknings- og udviklingsaktiviteter* | *0* | *-320* | *30* | *30* | *20* | *-240* | *2)* |
| *-heraf længere momskredittider for små virksomheder med en årlig omsætning mellem 1 og 5 mio. kr.* | *-5* | *-170* | *0* | *0* | *0* | *-170* | *3)* |
| *- heraf nedsættelse af EU’s minimumsafgift på, 4,5 kr./GJ for alle brændsler til proces* | *-5* | *-115* | *5* | *0* | *5* | *-105* | *-105* |
| *- heraf fradrag for selvstændiges syge- og arbejdsskadeforsikring.* | *0* | *-75* | *0* | *0* | *0* | *-75* | *-75* |
| **Provenuvirkning efter tilbageløb i alt** | **-34** | **-1.375** | **-415** | **-280** | **-260** | **-2.450** | **-** |
| Fremrykning af personskattenedsættelser i Aftale om en skattereform 2012 | -29 | -780 | -415 | -285 | -260 | -1.740 | - |
| Fremrykning af skattelettelser i Aftaler om Vækstplan DK | -5 | -755 | 15 | 20 | 10 | -710 | - |
| **Provenuvirkning efter tilbageløb og adfærd i alt** | **-28** | **-1.350** | **-310** | **-205** | **-195** | **-2.060** | **-** |
| Fremrykning af personskattenedsættelser i Aftale om en skattereform 2012 | -23 | -605 | -330 | -230 | -210 | -1.375 | - |
| Fremrykning af skattelettelser i Aftaler om Vækstplan DK | -5 | -745 | 20 | 25 | 15 | -685 | - |

|  |
| --- |
| 1) Ekskl. længere momskredittider for små virksomheder. 2) Forslaget har først virkning fra finansåret 2015. 3) Jf. afsnit 4.5. vedr. forklaring af finansårsvirkning ved længere kredittider for små virksomheder. |

*4.2. Forhøjelse af beskæftigelsesfradragene*

Den foreslåede fremrykning af forhøjelsen af det almindelige beskæftigelsesfradrag i årene 2014-2017 og forhøjelsen af det ekstra beskæftigelsesfradrag for enlige forsørgere i 2014 skønnes at medføre et umiddelbart mindreprovenu på ca. 1.035 mio. kr. i 2014, ca. 550 mio. kr. i 2015, ca. 375 mio. kr. i 2016 og ca. 345 mio. kr. i 2017. Efter tilbageløb og adfærd skønnes mindreprovenuerne at udgøre ca. 605 mio. kr. i 2014, ca. 330 mio. kr. i 2015, ca. 230 mio. kr. i 2016 og ca. 210 mio. kr. i 2017, jf. *tabel 4.2.1*.

Samlet over de fire år udgør mindreprovenuet efter tilbageløb og adfærd ca. 1.375 mio. kr. opgjort i 2014-niveau*.* Provenuskønnene er forbundet med en vis usikkerhed.

Opgjort i varig virkning medfører forhøjelserne af fradragene et årligt mindreprovenu efter tilbageløb og adfærd på ca. 23 mio. kr.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Tabel 4.2.1. Provenuvirkning af ændringer af beskæftigelsesfradragene** | | | | | | | | | |
| Mio. kr. (2014-niveau) | Varig virkning | 2014 | 2015 | | 2016 | | 2017 | | Finansår 2014 |
| Almindeligt beskæftigelsesfradrag | -35 | -820 | -550 | | -375 | | -345 | | -480 |
| Ekstra beskæftigelsesfradrag for enlige forsørgere | -5 | -215 | 0 | | 0 | | 0 | | -130 |
| **I alt umiddelbar provenuvirkning** | **-40** | **-1.035** | **-550** | | **-375** | | **-345** | | **-610** |
| heraf kommuneskat | - | -865 | -475 | | -350 | | -300 | | - |
| Almindeligt beskæftigelsesfradrag | -25 | -620 | -415 | | -285 | | -260 | | - |
| Ekstra beskæftigelsesfradrag for enlige forsørgere | -4 | -160 | 0 | | 0 | | 0 | | - |
| **I alt provenuvirkning efter tilbageløb** | **-29** | **-780** | **-415** | | **-285** | | **-260** | | - |
| Almindeligt beskæftigelsesfradrag | -20 | -495 | -330 | | -230 | | -210 | | - |
| Ekstra beskæftigelsesfradrag for enlige forsørgere | -3 | -110 | 0 | | 0 | | 0 | | - |
| **I alt provenuvirkning efter tilbageløb og adfærd** | **-23** | **-605** | **-330** | | **-230** | | **-210** | | - |
|  |  | | |  | |  | |  | |

Beskæftigelsesfradragene er ligningsmæssige fradrag, der fragår i grundlaget for kommune- og kirkeskatten samt det statslige sundhedsbidrag. Mindreprovenuet i den kommunale indkomstskat udgør ca. 865 mio. kr. i 2014 og falder frem til 2017 til ca. 300 mio. kr. Det resterende umiddelbare mindreprovenu vedrører staten.

Lovforslaget får dog ingen umiddelbare økonomiske konsekvenser for kommunerne for indkomståret 2014. For de kommuner, der har valgt at anvende det udmeldte statsgaranterede udskrivningsgrundlag ved budgetteringen af indkomstskatterne for 2014, gælder, at ændringer af skattelovgivningen, der vedtages efter fastlæggelsen af det statsgaranterede grundlag, ikke får økonomiske konsekvenser for kommunerne. For de kommuner, der har valgt at selvbudgettere udskrivningsgrundlagene for 2014 (Århus og Vallensbæk), vil virkningerne på det kommunale skatteprovenu af lovforslaget blive neutraliseret. Det sker i forbindelse med efterreguleringen af skatteprovenuet for 2014, der foretages i 2017, hvor udskrivningsgrundlaget korrigeres for effekterne af nærværende lovforslag, jf. også bemærkningerne til lovforslagets § 12.

Fra 2015 vil virkningerne for kommunerne indgå i det beregnede udskrivningsgrundlag i forbindelse med de årlige forhandlinger om kommunernes økonomi.

Lovforslaget har ingen provenumæssige konsekvenser for regionerne.

De foreslåede forhøjelser af beskæftigelsesfradragene for 2014 bliver snarest efter ikrafttrædelsen af loven indarbejdet i SKATs forskudsændringssystem. Herved vil de forhøjede beskæftigelsesfradrag blive indregnet på skattekortene for de personer, der får foretaget en ændring af deres forskudsansættelse i den resterende del af 2014. For den øvrige del af skatteyderne, vil forhøjelsen af beskæftigelsesfradraget i 2014 blive udmøntet i forbindelse med årsopgørelsen for 2014 i foråret 2015, enten som overskydende skat eller reduceret restskat.

På denne baggrund skønnes det med nogen usikkerhed, at finansårsvirkningen for 2014 vil andrage et mindreprovenu på ca. 610 mio. kr., mens den resterende del af mindreprovenuet vedrørende indkomståret 2014 vil vedrøre finansåret 2015.

Den foreslåede forhøjelse af det ekstra beskæftigelsesfradrag for enlige forsørgere medfører en forøgelse af skatteudgiften, der er forbundet med fradraget, svarende til det umiddelbare mindreprovenu før tilbageløb og adfærd på ca. 215 mio. kr. (2014-niveau).

*4.3. Afskaffelse af den vægtbaserede emballageafgift*

Forslaget indebærer, at afskaffelse af den vægtbaserede emballageafgift fremrykkes fra 1. januar 2015 til 1. januar 2014.

Forslaget skønnes at medføre et mindreprovenu for staten på ca. 350 mio. kr. i 2014 efter tilbageløb og ca. 310 mio. kr. i 2014 efter tilbageløb og adfærd. Den varige virkning efter tilbageløb og adfærd skønnes til ca. 5 mio. kr., *jf. tabel 4.3.1*. Finansårsvirkningen i 2014 udgør ca. 340 mio. kr.

|  |  |  |  |  |  |  |
| --- | --- | --- | --- | --- | --- | --- |
| **Tabel 4.3.1. Provenuvirkning af afskaffelse af den vægtbaserede emballageafgift** | | | | | | |
| Mio. kr. (2014-niveau) | Varig virkning | 2014 | 2015 | 2016 | 2017 | Finansår 2014 |
| Umiddelbar provenuvirkning | -5 | -370 | 0 | 0 | 0 | -340 |
| Umiddelbar provenuvirkning inkl. virkning på andre konti | -10 | -460 | 0 | 0 | 0 | -420 |
| Provenuvirkning efter tilbageløb i alt | -5 | -350 | 0 | 0 | 0 | -320 |
| Provenuvirkning efter tilbageløb og adfærd i alt | -5 | -310 | 0 | 0 | 0 | -285 |
|  | | | | | | |

*4.4. Forhøjelse af grænsen for skattekreditter vedrørende forsknings- og udviklingsaktiviteter*

Den foreslåede fremrykning af forhøjelsen af grænsen for udbetaling af skattekreditter vedrørende forsknings- og udviklingsaktiviteter skønnes at medføre et umiddelbart mindreprovenu på 320 mio. kr. for indkomståret 2014. Efter tilbageløb og adfærdsændringer forventes mindreprovenuet at udgøre 215 mio. kr. for indkomståret 2014.

En del af dette mindreprovenu vil blive opvejet af et gradvist aftagende merprovenu i de næstkommende år, fordi de udbetalte skattekreditter i 2014 medfører en lavere modregning i de efterfølgende års overskud. Opgjort i varig virkning forventes den foreslåede fremrykning kun at medføre et beskedent mindreprovenu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Tabel 4.4.1. Provenuvirkning af forhøjet grænse for udbetaling af skattekreditter** | | | | | | | | | |
| Mio. kr. (2014-niveau) | Varig virkning | 2014 | 2015 | | 2016 | | 2017 | | Finansår 2014 |
| Umiddelbar provenuvirkning | 0 | -320 | 30 | | 30 | | 20 | | 0 |
| Provenuvirkning efter tilbageløb | 0 | -160 | 15 | | 15 | | 10 | | - |
| Provenuvirkning efter tilbageløb og adfærd | 0 | -215 | 20 | | 20 | | 15 | | - |
|  |  | | |  | |  | |  | |

Kommunerne får en andel på 13,41 pct. af selskabsskatteprovenuet uden for kulbrinteområdet. Den lavere modregning i efterfølgende års overskud medfører kun et marginalt merprovenu.

Udbetalingen af skattekreditter sker normalt i november året efter det pågældende indkomstår, hvorfor den foreslåede fremrykning ikke har provenuvirkning i finansåret 2014.

Forslaget medfører en skatteudgift, der svarer til det umiddelbare mindreprovenu.

*4.5. Lempelse af momskredittid for små virksomheder*

Med vedtagelsen af Vækstplan DK blev grænsen for, hvornår virksomheder kan foretage halvårlig afregning af moms, forhøjet fra 1 mio. kr. i samlet årlig momspligtig leverance til 5 mio. kr. med virkning fra 1. januar 2015. En fremrykning af denne aftale vil medføre, at de berørte virksomheder får den forlængede kredittid ved at gå fra kvartalsafregning til halvårsafregning allerede i 2014. I forhold til 2013-lovgivningen skønnes dette at medføre et umiddelbart mindreprovenu på 230 mio. kr. i 2014 som følge af rentetab.

Med vedtagelse af Vækstplan DK blev betalingsfristen for kvartalsafregnende virksomheder forlænget pr. 1. januar 2014, hvilket blev skønnet til at medføre et umiddelbart mindreprovenu på 130 mio. kr. i 2014. Med en fremrykning af forhøjelsen af grænsen for halvårsafregning af moms mindskes gruppen af kvartalsafregnende virksomheder, der får gavn af den forlængede betalingsfrist i 2014, hvilket medfører et merprovenu på 60 mio. kr. i 2014. Nettoprovenuvirkningen af forslaget om fremrykning af grænsen for, hvornår virksomheder kan foretage halvårlig afregning af moms, kan derfor skønnes til et umiddelbart mindreprovenu på 170 mio. kr. i 2014. En profil for nettoprovenuvirkningen af forslaget i forhold til vedtaget lovgivning fremgår nedenfor, *jf. tabel 4.5.1*.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Tabel 4.5.1. Provenuvirkning af forhøjelsen af grænsen for halvårlig afregning af moms** | | | | | | | | | | | |
| Mio. kr. (2014-niveau) | **Varig virkning** | **2014** | | **2015** | | | **2016** | | **2017** | | **Finansår 2014** |
| Umiddelbar provenuvirkning | 5 | 170 | | 0 | | | 0 | | 0 | | 1) |
| Provenuvirkning efter automatisk tilbageløb | 0 | 100 | | 0 | | | 0 | | 0 | |  |
| Provenuvirkning efter automatisk tilbageløb og adfærd | 0 | 90 | | 0 | | | 0 | | 0 | |  |
| 1) Jf. nedenstående afsnit vedrørende finansårsvirkning. | | |  | |  |  | |  | |  | |

Forslaget medfører, at moms optjent i 3. kvartal 2014 af virksomheder med en årlig momspligtig omsætning mellem 1 og 5 mio. kr. først indbetales i 2015 mod tidligere 4. kvartal 2014. Finansårsvirkningen i 2014 kan således skønnes til et statsligt mindreprovenu på ca. 6,67 mia. kr. i 2014, hvoraf ca. 6,5 mia. kr. vedrører forskydningen af momsindtægter over årsskiftet. Den del af finansårsvirkningen, der vedrører forskydningen af momsindtægterne, er ved gældende lov, jf. lov nr. 903 af 4. juli 2013, forudsat at komme i 2015. Dette lovforslag medfører, at denne forskydning fremrykkes til 2014, og at momsindtægterne i 2015 således igen vil nå et normalt niveau.

De lavere momsindtægter i 2014, har betydning for det danske bidrag til EU gennem EU’s egne indtægter. Det danske bidrag til EU’s egne indtægter skønnes at falde med ca. 8,3 mio. kr. i 2014. Det danske bidrag til EU’s egne indtægter når i 2015 igen et normalt niveau.

*4.6. Lempelse af virksomhedernes afgift på brændsler*

Forslaget indebærer, at nedsættelse af godtgørelse af energiafgifterne for brændsler anvendt til procesformål til 4,5 kr. pr. GJ fremrykkes fra 1. januar 2015 til 1. januar 2014.

Forslaget skønnes at medføre et mindreprovenu for staten på ca. 90 mio. kr. i 2014 efter tilbageløb og ca. 75 mio. kr. i 2014 efter tilbageløb og adfærd. Den varige virkning efter tilbageløb og adfærd skønnes til ca. 0 mio. kr., *jf. tabel 4.6.1*. Finansårsvirkningen i 2014 udgør ca. 85 mio. kr.

|  |  |  |  |  |  |  |
| --- | --- | --- | --- | --- | --- | --- |
| **Tabel 4.6.1. Provenuvirkning af lempelse af virksomhedernes afgift på brændsler** | | | | | | |
| Mio. kr. (2014-niveau) | Varig virkning | 2014 | 2015 | 2016 | 2017 | Finansår 2014 |
| Umiddelbar provenuvirkning | 0 | -90 | 0 | 5 | 0 | -85 |
| Umiddelbar provenuvirkning inkl. virkning på andre konti | -5 | -115 | 5 | 0 | 5 | -105 |
| Provenuvirkning efter tilbageløb i alt | 0 | -90 | 0 | 5 | 0 | -85 |
| Provenuvirkning efter tilbageløb og adfærd i alt | 0 | -75 | 0 | 5 | 0 | -70 |
|  | | | | | | |

*4.7. Fradrag for selvstændiges syge- og arbejdsskadeforsikring*

Med forslaget fremrykkes selvstændiges mulighed for at fratrække udgifter til syge- og arbejdsskadeforsikring som et ligningsmæssigt fradrag fra indkomståret 2015 til indkomståret 2014. Dette forventes at medføre et umiddelbart mindreprovenu på ca. 75 mio. kr. i 2014, mens det forventede mindreprovenu efter tilbageløb og adfærdsændringer udgør ca. 55 mio. kr. Opgjort i varig virkning indebærer forslaget kun et marginalt mindreprovenu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Tabel 4.7.1. Provenuvirkning af fradrag for selvstændiges syge- og arbejdsskadeforsikring** | | | | | | | | | |
| Mio. kr. (2014-niveau) | Varig virkning | 2014 | 2015 | | 2016 | | 2017 | | Finansår 2014 |
| Umiddelbar provenuvirkning | 0 | -75 | 0 | | 0 | | 0 | | -75 |
| Provenuvirkning efter tilbageløb | 0 | -55 | 0 | | 0 | | 0 | | - |
| Provenuvirkning efter tilbageløb og adfærd | 0 | -55 | 0 | | 0 | | 0 | | - |
|  |  | | |  | |  | |  | |

Forslaget medfører et umiddelbart mindreprovenu for kommunerne på ca. 65 mio. kr. i 2014 i form af færre skatteindtægter fra selvstændigt erhvervsdrivende.

For finansåret 2014 indebærer fremrykningen et umiddelbart mindreprovenu på ca. 75 mio. kr.

Forslaget medfører en skatteudgift, der svarer til det umiddelbare mindreprovenu.

*5. Administrative konsekvenser for det offentlige*

*5.1. Forhøjelse af beskæftigelsesfradraget*

Forslaget om fremrykning af forhøjelsen af beskæftigelsesfradraget og forslaget om fremrykning af forhøjelsen af det ekstra beskæftigelsesfradrag til enlige forsørgere skønnes at medføre engangsudgifter til it-tilretninger på 0,2 mio. kr. i alt.

*5.2. Forhøjelse af det ekstra beskæftigelsesfradrag for enlige forsørgere*

Jf. afsnit 5.1.

*5.3. Afskaffelse af den vægtbaserede emballageafgift*

Forslaget om afskaffelse af den vægtbaserede emballageafgift skønnes at medføre engangsudgifter på i alt 0,2 mio. kr.

*5.4. Forhøjelse af grænsen for skattekreditter vedr. forsknings- og udviklingsaktiviteter*

Forslaget om forhøjelse af grænsen for skattekreditter vedr. forsknings- og udviklingsaktiviteter skønnes ikke at medføre administrative udgifter.

*5.5. Lempelse af momskredittid for små virksomheder*

Forslaget om fremrykning af lempelse af momskredittid for små virksomheder vurderes at medføre engangsomkostninger på 0,1 mio. kr. til justeringer i programmet til maskinel omregistrering af virksomheder, samt engangsudgifter på 0,4 mio. kr. til ekstra porto til udsendelse af omregistreringsbreve.

*5.6. Lempelse af virksomhedernes afgift på brændsler*

Forslaget om lempelse af virksomhedernes afgift på brændsler skønnes ikke at medføre administrative udgifter.

*5.7. Fradrag for selvstændiges syge- og arbejdsskadeforsikring*

Forslaget om fradrag for selvstændiges syge- og arbejdsskadeforsikring skønnes ikke at medføre administrative udgifter.

*6. Økonomiske konsekvenser for erhvervslivet*

*6.1. Samlede økonomiske konsekvenser for erhvervslivet*

Der fremrykkes erhvervsrettede skattelettelser svarende til et samlet umiddelbart mindreprovenu på 1.050 mio. kr. (2014-niveau) i perioden 2014 til 2017. Dette vil bidrage til øget aktivitet, øget investeringer og bedre likviditet i virksomhederne fra 2014.

*6.2. Forhøjelse af beskæftigelsesfradragene*

Forslaget skønnes ikke at have umiddelbare økonomiske konsekvenser for erhvervslivet.

*6.3. Afskaffelse af den vægtbaserede emballageafgift*

Fremrykning af afskaffelse af den vægtbaserede afgift fra 1. januar 2015 til 1. januar 2014 skønnes at medføre en umiddelbar forbedring af vilkårene for privatproduktion og beskæftigelse svarende til ca. 460 mio. kr. i 2014 ved uændrede priser. Dog forventes det, at afgiften overvæltes fuldt ud, således at priserne falder svarende til afgiften inkl. moms. Herved øges efterspørgslen og dermed virksomhedernes omsætning.

*6.4. Forhøjelse af grænsen for skattekreditter vedrørende forsknings- og udviklingsaktiviteter*

Den foreslåede fremrykning af forhøjelsen af grænsen for udbetaling af skattekreditter for forsknings- og udviklingsudgifter vil styrke virksomhedernes incitament til at investere i disse aktiviteter i 2014.

*6.5. Lempelse af momskredittid for små virksomheder*

En forlænget kredittid øger virksomhedernes likviditet, hvilket giver en rentegevinst for virksomhederne. Denne rentegevinst skal ses i lyset af, at de fleste virksomheder i praksis, på baggrund af en lavere kreditværdighed, ikke kan låne til samme vilkår som staten. Den samlede rentegevinst for de berørte virksomheder må forventes at være større end det tilhørende mindreprovenu for staten.

*6.6. Lempelse af virksomhedernes afgift på brændsler*

Fremrykning af nedsættelse af godtgørelse af energiafgifterne for brændsler anvendt til procesformål til 4,5 kr. pr. GJ fra 1. januar 2015 til 1. januar 2014 skønnes at medføre en umiddelbar forbedring af vilkårene for privatproduktion og beskæftigelse svarende til ca. 115 mio. kr. i 2014 ved uændrede priser.

Fremrykning af energiafgiftslempelserne medfører, at danske virksomheders energiomkostninger understøtter en konkurrencedygtig produktion. Især de energiintensive virksomheder i fremstillingserhvervene vil opnå en lempelse vedrørende deres udgifter til primært naturgas og kul, som anvendes i proces.

*6.7. Fradrag for selvstændiges syge- og arbejdsskadeforsikring*

Forslaget medfører et øget skattefradrag for selvstændigt erhvervsdrivende, hvilket vil øge deres disponible indkomst i 2014 svarende til det umiddelbare mindreprovenu for det offentlige.

*7. Administrative konsekvenser for erhvervslivet*

Forslaget er sendt i høring hos Erhvervsstyrelsens Team Effektiv Regulering (TER).

Forslaget skønnes ikke at have nævneværdige administrative konsekvenser for erhvervslivet.

Fremrykning af afskaffelse af den vægtbaserede afgift fra 1. januar 2015 til 1. januar 2014 indebærer dog, at erhvervene lettes for de administrative byrder, der er forbundet med at opgøre den vægtbaserede emballageafgift, allerede fra 1. januar 2014.

Der er 12 forskellige satser for den vægtbaserede emballageafgift afhængigt af materiale og 14 forskellige varegrupper. I en del tilfælde skal importerede emballager skilles ad og vejes, for at afgiften kan afregnes.

Alle importører og producenter af de pågældende produkter skal registreres for afgift, svarende til ca. 1.000 registrerede virksomheder. Det er relativt mange sammenlignet med andre afgifter.

*8. Administrative konsekvenser for borgerne*

Forslaget har ingen administrative konsekvenser for borgerne.

Skattelettelserne som følge af forhøjelsen af beskæftigelsesfradragene udmøntes automatisk. Så snart loven er trådt i kraft, bliver der foretaget en ændring i SKATs forskudsændringssystem, således at personer, der efterfølgende får ændret forskudsansættelsen, bliver forskudsregistreret med de ændrede satser. For personer, der ikke får ændret forskudsopgørelsen i løbet af 2014, vil de foreslåede satser medføre større overskydende skatter eller reducerede restskatter af forholdsvis begrænset størrelse, som udbetales eller opkræves ved årsopgørelsen for 2014 i foråret 2015, eller for så vidt angår restskatten eventuelt indregnes i forskudsopgørelsen for 2015.

*9. Miljømæssige konsekvenser*

Fremrykning af afskaffelse af den vægtbaserede afgift fra 1. januar 2015 til 1. januar 2014 skønnes ikke at indebære miljømæssige konsekvenser.

Kun en lille del af emballageforbruget er dækket af den vægtbaserede emballageafgift. Samtidig er forureningskilder i forbindelse med produktion og forbrug af emballager i stort omfang reguleret ved andre afgifter, f.eks. energi-, CO2-, svovl-, NOx-, spildevand- og affaldsafgift. På baggrund heraf vurderes det, at afskaffelse af den vægtbaserede emballageafgift har meget begrænsede miljømæssige konsekvenser.

Ved nedsættelsen af erhvervenes energiafgifter på brændsler til proces til 4,5 kr./GJ pr. 1. januar 2015 blev det skønnet, at den faktiske CO2-udledning blev øget med knap 0,03 mio. ton CO2. Ca. halvdelen af forbruget af brændsler til proces er underlagt EU’s CO2-kvotesystem, og nedsættelsen af afgiften på disse brændsler vil således ikke føre til en samlet forøgelse af udledningen af CO2 inden for CO2-kvotesystemet.

Fremrykning af nedsættelse af godtgørelse af energiafgifterne for brændsler anvendt til procesformål til 4,5 kr. pr. GJ fra 1. januar 2015 til 1. januar 2014 vil indebære, at CO2-udledningen øges med knap 0,03 tons CO2 fra 1. januar 2014. Fremrykningen påvirker ikke energiforbruget på sigt.

Lovforslaget har herudover ingen miljømæssige konsekvenser.

*10. Forholdet til EU-retten*

EU’s momsregler fastsætter visse rammer for betalingsfristen og angivelsesperioden. Betalingsfristen må højst være på 2 måneder. Afregningsperioden skal som hovedregel fastsættes til en, to eller tre måneder, men det er muligt at fastsætte andre perioder, så længe afregningsfristen ikke overstiger 1 år.

Ændringen af definitionen for, hvornår en virksomhed kan afregne moms halvårligt har ikke konsekvenser i forhold til EU-retten, idet afregningsperioden for alle virksomheder ikke overstiger 1 år.

Ændring i energiafgiftslovene skal meddeles EU-Kommissionen i henhold til energibeskatningsdirektivet (direktiv 2003/96/EU).

Lovforslaget indeholder herudover ingen EU-retlige aspekter.

*11. Hørte myndigheder og organisationer m.v.*

Et udkast til lovforslaget har været sendt i høring hos følgende myndigheder og organisationer m.v.:

3F, Advokatrådet, Affald Danmark, AgroSkat as, Aluminium Danmark, AmCham Denmark, Arbejderbevægelsens Erhvervsråd, ATP, BDO Kommunernes Revision, Beskæftigelsesministeriet, Biobrændselsforeningen, Brancheforeningen for biogas, Brancheforeningen for Decentral kraftvarme, Brancheforeningen for husstandsvindmøller, Business Danmark, Børsmæglerforeningen, CEPOS, Centrum-venstre Akademiet, Cevea , Coop Danmark, DAKOFA, Danish Operators, Danmarks Jordbrugsforskning, Danmarks Naturfredningsforening, Danmarks Rederiforening, Danmarks Skibskreditfond, Danmarks Vindmølleforening, Dansk Affaldsforening, Dansk Aktionærforening, Dansk Arbejdsgiverforening, Dansk Byggeri, Dansk Dagligvareleverandørforening, Dansk Energi, Dansk Erhverv, Dansk Fjernvarme, Dansk Funktionærforbund, Dansk Gartneri, Dansk Gasteknisk Center, Dansk Iværksætterforening, Dansk Journalistforbund, Dansk Landbrugsrådgivning, Dansk Metal, Dansk Retursystem A/S, Dansk Skovforening, Dansk Solcelleforening, Dansk Told- og Skatteforbund, Dansk Transport og Logistik, Danske Advokater, Danske Regioner, Danske Speditører, Dansk Supermarked Gruppen, DANVA, Datatilsynet, De Samvirkende Købmænd, Den Danske Dommerforening, Den Danske Fondsmæglerforening, Den Danske Landinspektørforening, Den Danske Skatteborgerforening, Det Økologiske Råd, DI, Dommerfuldmægtigforeningen, Domstolsstyrelsen, DVCA, Ejendomsforeningen Danmark, EmballageIndustrien, Energiforum Danmark, Energi- og Olieforum.dk, Energistyrelsen, Energitilsynet, Erhvervs- og Vækstministeriet, Erhvervsstyrelsen – Team Effektiv Regulering, Finans og Leasing, Finansministeriet, Finansrådet, Foreningen Danske Kraftvarmeværker, Foa, Foreningen af rådgivende ingeniører, Foreningen for Danske Biogasanlæg, Foreningen for Slutbrugere af Energi (FSE), Forsikring & Pension, Frie Funktionærer, FSR – danske revisorer, FTF, Fødevareministeriet, HK-Kommunal, HK-Privat, HORESTA, Håndværksrådet, Ingeniørforeningen, International Transport Danmark, InvesteringsForeningsRådet, KL, Klima-, Energi- og Bygningsministeriet, Konkurrencestyrelsen, Kraka, Landbrug & Fødevarer, Landsbrancheklubben for Hotel og Restauration, Landsforeningen for bæredygtigt landbrug, Landsorganisationen i Danmark, Landsskatteretten, Ledernes Hovedorganisation, Lokale Pengeinstitutter, Miljøstyrelsen, Mineralolie Brancheforeningen, Nasdaq OMX Copenhagen A/S, Nationalbanken, Nationalt Center for Miljø og Energi, Ministeriet for Forskning, Innovation og Videregående Uddannelser, Moderniseringsstyrelsen, Naturerhvervstyrelsen, Naturstyrelsen, Noah, Nordisk Folkecenter for Vedvarende Energi, Organisationen for Vedvarende Energi (OVE), Plastindustrien, Realkreditforeningen, Retssikkerhedschefen, Restaurationsbranchen, Realkreditrådet, Sammensluttede Danske Energiforbrugere, SKAT, SRF - Skattefaglig Forening, Videncentret for landbrug, Vindmølleindustrien, VP Securities A/S, Ældresagen, Økologisk Landsforening, Økonomi- og Indenrigsministeriet.

*12. Sammenfattende skema*

**Samlet vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/ mindre udgifter | Negative konsekvenser/merudgifter |
| Økonomiske konsekvenser for det offentlige | Ingen | Med *Aftaler om finansloven for 2014* fremrykkes samlet set skatte- og afgiftslettelser for ca. 3.350 mio. kr. (2014-niveau) i perioden 2014 til 2017 opgjort som umiddelbar provenuvirkning. Efter tilbageløb og adfærd svarer det til knap 2.100 mio. kr. (2014-niveau). |
| Administrative konsekvenser for det offentlige |  | Lovforslagene om fremrykning af forhøjelsen af beskæftigelsesfradragene skønnes at medføre engangsudgifter på 0,2 mio. kr. i alt.  Forslaget om afskaffelse af den vægtbaserede emballageafgift skønnes at medføre engangsudgifter på 0,2 mio. kr.  Forslaget om fremrykning af lempelse af momskredittid for små virksomheder vurderes at medføre engangsomkostninger på 0,5 mio. kr. |
| Økonomiske konsekvenser for erhvervslivet | Der fremrykkes erhvervsrettede skattelettelser svarende til et samlet umiddelbart mindreprovenu på 1.050 mio. kr. (2014-niveau) i perioden 2014 til 2017.  Dette vil bidrage til øget aktivitet, øget investeringer og bedre likviditet i virksomhederne fra 2014. | Ingen |
| Administrative konsekvenser for erhvervslivet | Fremrykning af afskaffelse af den vægtbaserede emballageafgift skønnes at medføre lettelser af de administrative byrder for virksomhederne. | Ingen |
| Administrative konsekvenser for borgerne | Ingen | Ingen |
| Miljømæssige konsekvenser | Ingen | Fremrykning af nedsættelse af godtgørelse af energiafgifterne for brændsler anvendt til procesformål til 4,5 kr. pr. GJ vil indebære, at CO2-udledningen øges med knap 0,03 mio. ton CO2 fra 1. januar 2014. |
| Forholdet til EU-retten | Ændring i energiafgiftslovene skal meddeles EU-Kommissionen i henhold til energibeskatningsdirektivet (direktiv 2003/96/EU). Forslaget indeholder herudover ingen EU-retlige aspekter. | |

*Bemærkninger til lovforslagets enkelte bestemmelser*

*Til § 1*

Til nr. 1

Det foreslås, at beskæftigelsesfradraget i 2014 forhøjes til 7,65 pct., dog maks. 24.500 kr. (2010-niveau), i 2015 til 8,05 pct., dog maks. 25.900 kr. (2010-niveau), i 2016 til 8,3 pct., dog maks. 26.700 kr. (2010-niveau) og i 2017 til 8,75 pct., dog maks. 28.000 kr. (2010-niveau).

I lovbestemmelsen i ligningsloven fastsættes det maksimale beskæftigelsesfradrag som grund­beløb i 2010-niveau, og det reguleres efter personskattelovens § 20.

Efter at reguleringen som led i den tidligere regerings Genopretningspakke fra juni 2010 har været suspenderet i 2010-2013, genoptages reguleringen efter personskattelovens § 20 i 2014, hvor grundbeløbene opreguleres med 1,8 pct. De opregulerede beløbsgrænser i 2014-niveau fremgår af *tabel 1* i *afsnit 3.1.2.*

Til nr. 2

Det foreslås, at det ekstra beskæftigelsesfradrag for enlige forsørgere i 2014 forhøjes til 5,4 pct., dog maks.17.300 kr. (2010-niveau). Fradraget vil således være det samme i 2014 og 2015.

I lovbestemmelsen i ligningsloven fastsættes det maksimale beskæftigelsesfradrag som grund­beløb i 2010-niveau, og det reguleres efter personskattelovens § 20.

Efter at reguleringen som led i den tidligere regerings Genopretningspakke fra juni 2010 har været suspenderet i 2010-2013, genoptages reguleringen efter personskattelovens § 20 i 2014, hvor grundbeløbene opreguleres med 1,8 pct. De opregulerede beløbsgrænser i 2014-niveau fremgår af *tabel 1* i *afsnit 3.2.2.*

*Til § 2*

Til nr. 1

Det foreslås at forhøje grænsen for halvårlig afregning af moms med henblik på at fremrykke ikrafttrædelsestidspunktet til afregningsperioder, der begynder 1. januar 2014.

*Til § 3*

Til nr. 1 og 2

Der er tale om konsekvensrettelser i forhold til lov nr. 903 af 4. juli 2013 om ændring af affalds- og råstofafgiftsloven, lov om kuldioxidafgift af visse energiprodukter, lov om afgift af elektricitet, momsloven og forskellige andre love (Nedsættelse af afgifter på el til erhverv, bortfald af CO2-afgift af el for erhverv, nedsættelse af energiafgifter på brændsler til proces, ændret lagerprincip ved deponering af farligt affald, lempelse af momskredittider samt supplerende støtte til eksisterende industrielle kraft-varme-værker), som var en del af *Vækstplanen DK.* Heri blev satserne for elafgiften ændret, mens satserne for godtgørelse af elafgiften ved brug af elektricitet i virksomheder til rumvarme m.v. ikke blev ændret som konsekvens heraf. Disse satser rettes hermed med dette lovforslag.

*Til § 4*

Til nr. 1

Momsregistrerede virksomheder kan som udgangspunkt opnå hel eller delvis godtgørelse af energiafgifter af brændsler i samme omfang, som virksomheden har fradragsret for indgående moms af energiprodukter og varme. Det er en forudsætning for godtgørelse af energiafgiften, at brændslerne er anvendt til en momspligtig produktionsproces, hvor varerne udsættes for en forarbejdning, og at de fremstillede varer er bestemt for videresalg.

Momsregistrerede virksomheder har således mulighed for godtgørelse af energiafgifter af brændsler, hvor brændslerne er brugt til proces. Rent teknisk beregnes procesafgiften som et procentvist nedslag i godtgørelsen af den fulde afgift for proces.

Ved lov nr. 903 af 4. juli 2013, som var en del af *Vækstplan DK*, blev afgiftslempelserne på erhvervenes forbrug af energi til procesformål ændret i to omgange, henholdsvis til 2014 og 2015.

I 2014 vil godtgørelsen efter gældende ret af energiafgifterne for brændsler anvendt til procesformål blive opgjort som den aktuelle afgiftssats for det pågældende brændsel (gas, kul eller mineralolie) nedsat med 9 pct.

Det foreslås at fremrykke afgiftslempelserne fra 2015 til 2014. Med forslaget nedsættes procesafgiften til 4,5 kr./GJ for alle brændsler til proces allerede fra 2014.

Rent praktisk sker dette ved at ophæve den relevante bestemmelse i lov nr. 903 af 4. juli 2013 og indsætte den på ny i dette lovforslag. Fremgangsmåden er valgt, fordi første del af de allerede vedtagne proceslempelser dvs. for 2014, jf. lov nr. 903 af 4. juli 2013, træder i kraft pr. 1. januar 2014. Grundet den sene fremsættelse af dette lovforslag i 2013, forventes det først vedtaget ultimo januar 2014. Den forslåede fremrykning af anden del af proceslempelserne, dvs. fra 2015 til 2014, foreslås dog at få virkning fra 1. januar 2014.

En godtgørelse, som tager udgangspunkt i energiindholdet, kræver, at godtgørelsesberettigede virksomheder har kendskab til energiindholdet. Denne oplysning er ikke nødvendigvis altid tilgængelig, hvis det f.eks. alene er mængden (Nm3, ton m.v.), som fremgår af fakturaen. Det kan også være vanskeligt at modregne 4,5 kr./GJ, hvis varme f.eks. er fremstillet ved brug af både afgiftspligtige og afgiftsfrie brændsler.

Administrativt vil det derfor være nemmere for virksomhederne, hvis godtgørelsen kan beregnes som en fast procent af det samlede afgiftsbeløb for den godtgørelsesberettigede andel.

I overensstemmelse med de regler, der blev vedtaget med lov nr. 903 af 4. juli 2013, foreslås det , at der også er mulighed for at beregne godtgørelse som en fast procent af det samlede afgiftsbeløb for den godtgørelsesberettigede andel.

Da afgiftssatserne årligt indekseres, vil en procentsats tilsvarende skulle reguleres årligt.

Satsen for den andel, som ikke godtgøres ved brug af energi i forbindelse med elpatronordningen, jf. gasafgiftslovens § 8, stk. 4, indekseres årligt, hvorfor den ønskede procentsats kan beregnes ved at dividere 4,5 kr./GJ med satsen for godtgørelse for elpatronordningen, hvorefter der ganges med 1 divideret med 1,2 for at kalibrere den samlede sats.

Procentsatsen beregnes årligt som:

|  |  |  |
| --- | --- | --- |
|  |  |  |
| 4,5 kr./GJ | \* | 1 |
| satsen efter § 8, stk. 4, 2. pkt. | 1,2 |
|  |  |  |

|  |  |  |
| --- | --- | --- |
|  | Tilbagebetaling efter gasafgiftslovens § 8, stk. 4, 2. pkt. | Beregnet procentsats |
| 2014 | 59,8 kr./GJ | 6,27 |
| 2015 | 60,9 kr./GJ | 6,16 |

I 2014 er energiafgiften 71,8 kr./GJ. 6,27 pct. heraf er 4,50 kr./GJ. I 2015 er energiafgiften 73,1 kr./GJ. 6,16 pct. heraf er 4,50 kr./GJ.

Fra 2016 indekseres satsen i lovens § 8, stk. 4, efter § 32 a i mineralolieafgiftsloven.

De årlige procentsatser vil hvert år blive offentliggjort på www.skat.dk.

*Til § 5*

Til nr. 1

Momsregistrerede virksomheder har mulighed for godtgørelse af energiafgifter af brændsler, hvor brændslerne er brugt til proces. Rent teknisk beregnes procesafgiften som et procentvist nedslag i godtgørelsen af den fulde afgift for proces.

Ved lov nr. 903 af 4. juli 2013, som var en del af *Vækstplan DK*, blev afgiftslempelserne på erhvervenes forbrug af energi til procesformål ændret i to omgange, henholdsvis til 2014 og 2015.

I 2014 vil godtgørelsen efter gældende ret af energiafgifterne for brændsler anvendt til procesformål blive opgjort som den aktuelle afgiftssats for det pågældende brændsel (gas, kul eller mineralolie) nedsat med 9 pct.

Det foreslås at fremrykke afgiftslempelserne fra 2015 til 2014. Med forslaget nedsættes procesafgiften til 4,5 kr./GJ for alle brændsler til proces allerede fra 2014.

Rent praktisk sker dette ved at ophæve den relevante bestemmelse i lov nr. 903 af 4. juli 2013 og indsætte den på ny i dette lovforslag. Fremgangsmåden er valgt, fordi første del af de allerede vedtagne proceslempelser dvs. for 2014, jf. lov nr. 903 af 4. juli 2013, træder i kraft pr. 1. januar 2014. Grundet den sene fremsættelse af dette lovforslag i 2013, forventes det først vedtaget ultimo januar 2014. Den forslåede fremrykning af anden del af proceslempelserne, dvs. fra 2015 til 2014, foreslås dog at få virkning fra 1. januar 2014.

En godtgørelse, som tager udgangspunkt i energiindholdet, kræver at godtgørelsesberettigede virksomheder har kendskab til energiindholdet. Denne oplysning er ikke nødvendigvis altid tilgængelig, hvis det f.eks. alene er mængden (Nm3, ton m.v.), som fremgår af fakturaen.

Administrativt vil det derfor være nemmere for virksomhederne, hvis godtgørelsen kan beregnes som en fast procent af det samlede afgiftsbeløb for den godtgørelsesberettigede andel.

I overensstemmelse med de regler, der blev vedtaget med lov nr. 903 af 4. juli 2013, foreslås det, at der også er mulighed for at beregne godtgørelse som en fast procent af det samlede afgiftsbeløb for den godtgørelsesberettigede andel.

Da afgiftssatserne årligt indekseres, vil en procentsats tilsvarende skulle reguleres årligt.

Satsen for den andel, som ikke godtgøres ved brug af energi i forbindelse med elpatronordningen, jf. kulafgiftslovens § 7, stk. 4, indekseres årligt, hvorfor den ønskede procentsats kan beregnes ved at dividere 4,5 kr./GJ med satsen for godtgørelse for elpatronordningen, hvorefter der ganges med 1 divideret med 1,2 for at kalibrere den samlede sats.

Procentsatsen beregnes årligt som:

|  |  |  |
| --- | --- | --- |
|  |  |  |
| 4,5 kr./GJ | \* | 1 |
| satsen efter § 7, stk. 4, 2. pkt. | 1,2 |
|  |  |  |

|  |  |  |
| --- | --- | --- |
|  | Tilbagebetaling efter kulafgiftslovens § 7, stk. 4, 2. pkt. | Beregnet procentsats |
| 2014 | 59,8 kr./GJ | 6,27 |
| 2015 | 60,9 kr./GJ | 6,16 |

I 2014 er energiafgiften 71,8 kr./GJ. 6,27 pct. heraf er 4,50 kr./GJ. I 2015 er energiafgiften 73,1 kr./GJ. 6,16 pct. heraf er 4,50 kr./GJ.

Fra 2016 indekseres satsen i lovens § 7, stk. 4, efter § 32 a i mineralolieafgiftsloven.

De årlige procentsatser vil hvert år blive offentliggjort på www.skat.dk.

*Til § 6*

Til nr. 1

Momsregistrerede virksomheder har mulighed for godtgørelse af energiafgifter af brændsler, hvor brændslerne er brugt til proces. Rent teknisk beregnes procesafgiften som et procentvist nedslag i godtgørelsen af den fulde afgift for proces.

Ved lov nr. 903 af 4. juli 2013, som var en del af *Vækstplan DK*, blev afgiftslempelserne på erhvervenes forbrug af energi til procesformål ændret i to omgange, henholdsvis til 2014 og 2015.

I 2014 vil godtgørelsen af energiafgifterne for brændsler anvendt til procesformål blive opgjort som den aktuelle afgiftssats for det pågældende brændsel (gas, kul eller mineralolie) nedsat med 9 pct.

Det foreslås at fremrykke afgiftslempelserne fra 2015 til 2014. Med forslaget nedsættes procesafgiften til 4,5 kr./GJ for alle brændsler til proces allerede fra 2014.

Rent praktisk sker dette ved at ophæve den relevante bestemmelse i lov nr. 903 af 4. juli 2013 og indsætte den på ny i dette lovforslag. Fremgangsmåden er valgt, fordi første del af de allerede vedtagne proceslempelser dvs. for 2014, jf. lov nr. 903 af 4. juli 2013, træder i kraft pr. 1. januar 2014. Grundet den sene fremsættelse af dette lovforslag i 2013, forventes det først vedtaget ultimo januar 2014. Den forslåede fremrykning af anden del af proceslempelserne, dvs. fra 2015 til 2014, foreslås dog at få virkning fra 1. januar 2014.

En godtgørelse, som tager udgangspunkt i energiindholdet, kræver, at godtgørelsesberettigede virksomheder har kendskab til energiindholdet. Denne oplysning er ikke nødvendigvis altid tilgængelig, hvis det f.eks. alene er mængden (Nm3, ton m.v.), som fremgår af fakturaen.

Administrativt vil det derfor være nemmere for virksomhederne, hvis godtgørelsen kan beregnes som en fast procent af det samlede afgiftsbeløb for den godtgørelsesberettigede andel.

I overensstemmelse med de regler, der blev vedtaget med lov nr. 903 af 4. juli 2013, foreslås det, at der også er mulighed for at beregne godtgørelse som en fast procent af det samlede afgiftsbeløb for den godtgørelsesberettigede andel.

Da afgiftssatserne årligt indekseres, vil en procentsats tilsvarende skulle reguleres årligt.

Satsen for den andel, som ikke godtgøres ved brug af energi i forbindelse med elpatronordningen, jf. mineralolieafgiftslovens § 9, stk. 4, indekseres årligt, hvorfor den ønskede procentsats kan beregnes ved at dividere 4,5 kr./GJ med satsen for godtgørelse for elpatronordningen, hvorefter der ganges med 1 divideret med 1,2 for at kalibrere den samlede sats.

Procentsatsen beregnes årligt som:

|  |  |  |
| --- | --- | --- |
|  |  |  |
| 4,5 kr./GJ | \* | 1 |
| satsen efter § 9, stk. 4, 2. pkt. | 1,2 |
|  |  |  |

|  |  |  |
| --- | --- | --- |
|  | Tilbagebetaling efter mineralolieafgiftslovens § 9, stk. 4, 2. pkt. | Beregnet procentsats |
| 2014 | 59,8 kr./GJ | 6,27 |
| 2015 | 60,9 kr./GJ | 6,16 |

I 2014 er energiafgiften 71,8 kr./GJ. 6,27 pct. heraf er 4,50 kr./GJ. I 2015 er energiafgiften 73,1 kr./GJ. 6,16 pct. heraf er 4,50 kr./GJ.

Fra 2016 indekseres satsen i lovens § 9, stk. 4, efter § 32 a i mineralolieafgiftsloven.

De årlige procentsatser vil hvert år blive offentliggjort på www.skat.dk.

*Til § 7*

Til nr. 1 og 2

Ved lov nr. 789 af 28. juni 2013, som er en del af *Vækstplan DK*, blev den vægtbaserede emballageafgift afskaffet med virkning fra 1. januar 2015.

Afskaffelsen af emballageafgiften havde til formål at reducere virksomhedernes produktionsomkostninger samt sikre betydelige lettelser af virksomhedernes administrative byrder.

Det foreslås at fremrykke afskaffelsen af den vægtbaserede emballageafgift med virkning fra 1. januar 2014.

Grundet den sene fremsættelse i 2013 når dette lovforslag ikke at blive vedtaget og stadfæstet inden den 1. januar 2014. Det foreslås derfor, at afskaffelsen af den vægtbaserede emballageafgift træder i kraft den 31. januar 2014, og samtidig at ændringerne får virkning fra 1. januar 2014. Ændringerne, der er begunstigende for virksomhederne, får således tilbagevirkende kraft.

Når loven er trådt i kraft, betyder det, at virksomheder, der importerer eller påfylder emballager med de omfattede varegrupper, f.eks. forskellige mejeriprodukter, sennep, sæbe m.v., ikke skal betale emballageafgift af de varer, som de sælger (udleverer) til detailhandlen m.v. fra 1. januar 2014. Virksomheder, der importerer emballager, som indeholder de pågældende varekategorier fra udlandet, skal ikke betale emballageafgift af de emballager, de modtager fra udlandet fra 1. januar 2014.

Afgiftsperioden efter emballageafgiftslovens § 4, stk. 2, er måneden, dvs. i dette tilfælde januar måned 2014. Angivelse og indbetaling sker som alt overvejende hovedregel efter udløbet af hver afgiftsperiode. Virksomheder omfattet af disse regler vil således ikke efter lovens ikrafttrædelse, der forventes at blive ultimo januar 2014, skulle angive og indbetale det afgiftspligtige beløb for januar 2014 til den sædvanlige frist, dvs. februar 2014, idet de foreslåede ændringer får tilbagevirkende kraft til 1. januar 2014.

I visse situationer vil angivelse og indbetaling af afgiften ske ved modtagelsen af varerne. Såfremt modtagelsen og afregningen sker fra 1. januar 2014 og til 30. januar 2014, hvor denne foreslåede lovændring træder i kraft, vil der efter lovens ikrafttræden ske modregning efter gældende regler herom, dvs. efter reglerne for en skattekonto. SKAT vil efter lovens ikrafttræden foretage en udsøgning af de relevante virksomheder, og sørge for en tilbagebetaling af afgiften. Dette drejer sig eksempelvis om virksomheder, der lejlighedsvist køber emballageafgiftspligtige varer fra udlandet uden afgift, og som ikke samtidig er registreret som oplagshaver eller varemodtager for punktafgiften.

Virksomhederne vil således allerede fra 2014 opnå en reduktion i produktionsomkostningerne samt administrative lettelser.

*Til § 8*

Til nr. 1

Det foreslås, at virkningstidspunktet fremrykkes fra indkomståret 2015 til indkomståret 2014 for de regler om at hæve den øvre grænse for skattekreditter for forskning- og udviklingsaktiviteter, som er indført ved § 1 i lov nr. 791 af 28. juni 2013 om ændring af ligningsloven og kildeskatteloven (Genindførelse og udvidelse af boligjobordningen og udvidelse af ordningen om skattekreditter for forsknings- og udviklingsaktiviteter).

Disse regler findes i ligningslovens § 8 X, stk. 1, hvorefter den øvre grænse for årlige udbetalinger af skattekreditter til de berørte selskaber m.v. og personer, der driver selvstændig erhvervsvirksomhed i virksomhedsordningen, er skatteværdien af underskud på 25 mio. kr. fra forsknings- og udviklingsaktiviteter.

Efter bestemmelsen skal procenten ved beregningen af skatteværdien af underskud, der berettiger til skattekreditter, med virkning fra indkomståret 2015 følge den gradvise nedsættelse af selskabsskatteprocenten, som er en del af Aftaler om Vækstplan DK. Det sker ved, at procenten ved beregningen af skatteværdien fastsættes med henvisning til procenten som nævnt i selskabsskattelovens § 17, stk. 1. For indkomståret 2014 vil satsen dog fortsat være på 25 pct.

*Til § 9*

Til nr. 1

Det foreslås, at virkningstidspunktet fremrykkes fra indkomståret 2015 til indkomståret 2014 for de regler om fradrag for udgifter til præmiebetalinger til syge- og arbejdsskadeforsikringer, som er indført ved § 7 i lov nr. 792 af 28. juni 2013 om ændring af selskabsskatteloven, lov om afgift af lønsum m.v., kulbrinteskatteloven og forskellige andre love (Aftaler om Vækstplan DK m.v. – nedsættelse af skattesatsen for selskaber, forhøjelse af lønsumsafgiften for finansielle virksomheder og fastholdelse af selskabsskattesatsen for kulbrinteindkomst m.v.).

Disse regler findes i ligningslovens § 13 A, hvorefter der fremover er fradragsret for selvstændigt erhvervsdrivendes og medarbejdende ægtefællers præmiebetalinger til egne syge og arbejdsskadeforsikringer.

Efter § 13 A, stk. 1, kan skattepligtige personer, der driver selvstændig erhvervsvirksomhed, ved opgørelsen af den skattepligtige indkomst fradrage udgifter til præmiebetalinger til syge- og arbejdsskadeforsikringer for sig selv og for en ægtefælle, som ikke i overvejende grad driver virksomheden, men som modtager en del af virksomhedens overskud (medarbejdende ægtefælle), jf. kildeskattelovens § 25 A, stk. 3.

Ved en medarbejdende ægtefælle forstås således en medarbejdende ægtefælle i den forstand, som begrebet anvendes efter reglerne i kildeskattelovens § 25 A, stk. 3, om overførsel af virksomhedsoverskud mellem ægtefæller, der begge i væsentligt omfang har deltaget i driften af den ene ægtefælles eller begges erhvervsvirksomhed.

Det er en betingelse for, at den selvstændige kan opnå fradragsret for præmiebetalingerne til den pågældende forsikring, at forsikringen er omfattet af lov om sygedagpenge eller lov om arbejdsskadesikring.

Efter § 13 A, stk. 2, finder stk. 1 tilsvarende anvendelse, hvis en medarbejdende ægtefælle selv indbetaler præmierne til sine syge- og arbejdsskadeforsikringer. En medarbejdende ægtefælles udgifter til præmiebetalinger til de pågældende forsikringer kan efter ægtefællernes valg fradrages ved opgørelsen af den skattepligtige indkomst hos enten den selvstændigt erhvervsdrivende eller hos dennes medarbejdende ægtefælle.

*Til § 10*

Til nr. 1-3

Ved lov nr. 903 af 4. juli 2013, som var en del af *Vækstplan DK*, blev afgiftslempelserne på erhvervenes forbrug af energi til procesformål fremrykket i to omgange, henholdsvis 2014 og 2015.

I dette forslag fremrykkes de samlede proceslempelser til 2014, jf. lovforslagets § 4, § 5 og § 6. Som en konsekvens heraf foreslås det at ophæve de tidligere vedtagne proceslempelser, jf. lov nr. 903 af 4. juli 2013, for 2015.

Proceslempelserne for 2014, som blev vedtaget ved lov nr. 903 af 4. juli 2013, træder i kraft 1. januar 2014. Det vil sige, at fra 1. januar 2014 og indtil denne lovs forventede ikrafttræden ultimo januar 2014, vil de allerede vedtagne proceslempelser være gældende. Efter ikrafttrædelsen af denne lov vil de fremrykkede proceslempelser have tilbagevirkende kraft fra 1. januar 2014.

Til nr. 4 og 9

Af lovtekniske årsager foreslås det at ophæve de endnu ikke i krafttrådte regler om forhøjelse af grænsen for halvårlig afregning af moms i lov nr. 903 af 4. juli 2013 med henblik på at overføre reglerne til nærværende lovforslag og fremrykke ikrafttrædelsestidspunktet for loven.

Til nr. 5-8

Der er tale om konsekvensrettelser som følge af ophævelsen af de tidligere vedtagene proceslempelser for 2015. I dette lovforslag fremrykkes de samlede proceslempelser til 2014, jf. lovforslagets§§ 4-6. Der henvises til dette lovforslags § 12, stk. 4 og 5, vedrørende lignende overgangsbestemmelser.

*Til § 11*

Til stk. 1

Det foreslås, at loven træder i kraft dagen efter bekendtgørelsen i Lovtidende, således at ikrafttrædelsestidspunktet ligger så tæt som muligt på de foreslåede fremrykninger af virkningstidspunkter til henholdsvis fra indkomståret 2014 og fra 1. januar 2014.

Bestemmelsen indebærer desuden, at ændringerne i ændringslovene efter lovens §§ 7-10 træder i kraft hurtigst muligt efter lovens stadfæstelse.

Til stk. 2

Det foreslås, at de foreslåede forhøjelser af det almindelige beskæftigelsesfradrag og det ekstra beskæftigelsesfradrag for enlige forsørgere har virkning fra indkomståret 2014. Loven træder således i kraft efter reglernes virkningstidspunkt. Da der er tale om et forslag, som indfører højere fradrag, er lovforslagets tilbagevirkende kraft begunstigende for de omfattede personer.

Til stk. 3

Det foreslås, at reglerne om forhøjelse af grænsen for halvårlig afregning af moms skal have virkning for afgiftsperioder, der begynder 1. januar 2014 eller senere. Herved overgår de omfattede virksomheder fra kvartalsvis afregning af moms til halvårlig afregning af moms fra den 1. januar 2014. Det vil sige, at den sidste kvartalsvise afregning af moms for disse virksomheder er afregningen for oktober kvartal 2013, som skal angives og betales senest den 10. februar 2014. Den første gang de omfattede virksomheder skal afregne moms halvårligt er for 1. halvår 2014, hvor momsen skal angives og betales senest den 1. september 2014.

Det foreslås i *stk. 4*, at den nye sats for godtgørelse af elafgift ved brug af elektricitet i virksomheder til rumvarme m.v. får virkning fra 1. januar 2014. Ændringen, der er begunstigende for virksomhederne, får således tilbagevirkende kraft.

Det foreslås endvidere, at fremrykningen af proceslempelserne, jf. forslagets §§ 4-6, har virkning fra 1. januar 2014. Ændringerne, der er begunstigende for virksomhederne, får ligeledes tilbagevirkende kraft.

Dvs. at virksomhederne ved beregning af godtgørelse af energi brugt i januar 2014 ikke skal modregne 9 pct. af den fulde afgift, men alene 4,5 kr./GJ, svarende til 6,27 pct. i 2014.

*Til § 12*

Til stk. 1 og 2

De foreslåede bestemmelser indebærer, at de økonomiske virkninger for den personlige indkomstskat for kommunerne og folkekirken af lovforslaget for indkomståret 2014 neutraliseres for så vidt angår de kommuner, der for 2014 har valgt at budgettere med deres eget skøn over udskrivningsgrundlaget for den personlige indkomstskat. Det drejer sig om Århus og Vallensbæk kommuner.

Neutraliseringen sker med baggrund i følgende passus i bloktilskudsaktstykket: ”Skønnet over udskrivningsgrundlaget i 2014 hviler i øvrigt på en forudsætning om i øvrigt uændret lovgivning. Ved efterfølgende ændringer heri med virkning for 2014-grundlaget neutraliseres virkningerne for de selvbudgetterende kommuner.” (Aktstykke 125, samlingen 2012/13, tiltrådt 28. juni 2013).

For de selvbudgetterende kommuner vil efterreguleringen af indkomstskatten, herunder også kirkeskatten for 2014, som opgøres i 2016 og afregnes i 2017, blive korrigeret efter denne bestemmelse.

Den foreslåede forhøjelse af det almindelige beskæftigelsesfradrag og det ekstra beskæftigelsesfradrag til enlige forsørgere skønnes i 2014 at medføre et fald i udskrivningsgrundlaget på ca. 3.380 mio. kr. i forhold til det udmeldte statsgaranterede udskrivningsgrundlag til kommunerne og folkekirken for 2014. Korrektionen af efterreguleringen vil blive foretaget på grundlag af oplysninger i SKAT’s registre.

Tilsvarende skønnes den fremrykkede ikrafttrædelse af fradraget for selvstændiges præmiebetalinger til syge og arbejdsskadeforsikringer til 2014 at reducere udskrivningsgrundlaget med ca. 250 mio. kr. i forhold til det udmeldte statsgaranterede udskrivningsgrundlag til kommunerne og folkekirken for 2014. Det er ikke muligt at opgøre de økonomiske konsekvenser af den fremrykkede ikrafttrædelse af fradraget for selvstændiges præmiebetalinger til syge og arbejdsskadeforsikringer for de enkelte kommuner. For dette element må korrektionen af efterreguleringen derfor opgøres som den enkelte kommunes andel af den skønnede nedsættelse på 250 mio. kr. af det kommunale udskrivningsgrundlag som følge af lovforslaget opgjort i forhold til kommunens andel af det samlede udskrivningsgrundlag for kommuneskat for 2014, beregnet på grundlag af de oplysninger, der foreligger pr. 1. maj 2016. Korrektionen for kirkeskat i den selvbudgetterende kommune beregnes på tilsvarende måde.

Til stk. 3

Virksomheder, der efter forslaget overgår fra kvartalsvis afregning til halvårlig afregning af moms, vil fra SKAT modtage en afgørelse om, at de med virkning for afgiftsperioder, der begynder 1. januar 2014, er overgået til halvårlig afregning af moms. Afgørelserne fra SKAT vil blive udsendt i perioden fra ikrafttrædelsen af lovforslaget og til medio februar 2014.

Efter gældende regler kan en virksomhed, der omregistreres til en længere afgiftsperiode, anmode SKAT om at blive på den kortere afgiftsperiode. Det er en betingelse, at anmodningen er fremsat senest 1 måned før ændringen ønskes iværksat. Det er endvidere en betingelse, at virksomheden ikke kan anmode om ændring af afgiftsperioden inden for de følgende to år. Virksomheder, der omregistreres til en kortere afgiftsperiode som følge af faldende momspligtig leverance, modtager afgørelsen om omregistreringen i oktober og november i året før de nye afgiftsperioder skal anvendes. Virksomhederne, der ønsker at blive på den længere afgiftsperiode, skal således senest 1. december anmode SKAT herom.

Lovforslaget forventes vedtaget ultimo januar 2014 og skal have tilbagevirkende kraft til perioder, der begynder 1. januar 2014. Med henblik på at give virksomhederne tid til at anmode om at blive på den kortere afgiftsperiode foreslås indsat en overgangsregel, hvorefter en anmodning om at blive på den kortere afgiftsperiode skal være fremsat senest 1. marts 2014 for at få virkning for afgiftsperioder, der begynder den 1. januar 2014. Hermed har virksomhederne mindst 14 dage til at anmode SKAT om at blive på den kortere afgiftsperiode. Et ønske om at blive på den kortere afgiftsperiode medfører jf. momslovens § 57, skt. 7, at virksomheden ikke kan anmode om ændring af afgiftsperioden inden for de følgende 2 år.

Til stk. 4

Der foreslås en overgangsbestemmelse for løbende leverancer, jf. forslagets §§ 4-6, hvor afregningsperioden påbegyndes inden 1. januar 2014 og afsluttes efter dette tidspunkt. Bestemmelserne vedrører ændringerne i energiafgifterne, og betyder, at loven finder anvendelse på løbende leverancer på en så stor andel af leverancerne, der er sket fra 1. januar 2014 og indtil afregningstidspunktet.

Til stk. 5

De foreslåede ændringer vedrørende energiafgift finder anvendelse på energiafgiftspligtige varer, der fra 1. januar 2014 udleveres til forbrug fra registrerede virksomheder efter de relevante afgiftslove, forbruges af sådanne registrerede virksomheder, angives til fortoldning, modtages fra udlandet eller medtages fra udlandet.

**Bilag 2**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1**  I ligningsloven, jf. lovbekendtgørelse nr. 405 af 22. april 2013, som ændret senest ved § 7 i lov nr. 792 af 28. juni 2013, foretages følgende ændringer: |
| **§ 9 J…**  Stk. 2. For indkomstårene 2010 og 2011 udgør procenten 4,25 og grundbeløbet 13.600 kr. (2010-niveau). For indkomståret 2012 udgør procenten 4,4 og grundbeløbet 14.100 kr. (2010-niveau). For indkomståret 2013 udgør procenten 6,95 og grundbeløbet 22.300 kr. (2010-niveau). For indkomståret 2014 udgør procenten 7,25 og grundbeløbet 23.300 kr. (2010-niveau). For indkomståret 2015 udgør procenten 7,8 og grundbeløbet 25.100 kr. (2010-niveau). For indkomståret 2016 udgør procenten 8,15 og grundbeløbet 26.100 kr. (2010-niveau). For indkomståret 2017 udgør procenten 8,6 og grundbeløbet 27.500 kr. (2010-niveau). For indkomståret 2018 udgør procenten 9,5 og grundbeløbet 30.400 kr. (2010-niveau). For indkomståret 2019 udgør procenten 10,1 og grundbeløbet 32.300 kr. (2010-niveau). For indkomståret 2020 udgør procenten 10,5 og grundbeløbet 33.500 kr. (2010-niveau). For indkomståret 2021 udgør procenten 10,6 og grundbeløbet 33.800 kr. (2010-niveau). For indkomståret 2022 og efterfølgende indkomstår udgør procenten 10,65 og grundbeløbet 34.100 kr. (2010-niveau). Grundbeløbene reguleres efter personskattelovens § 20. | **1.** *§ 9 J, stk. 2, 4.-7. pkt.,* ophæves, og i stedet indsættes:  ”For indkomståret 2014 udgør procenten 7,65 og grundbeløbet 24.500 kr. (2010-niveau). For indkomståret 2015 udgør procenten 8,05 og grundbeløbet 25.900 kr. (2010-niveau). For indkomståret 2016 udgør procenten 8,3 og grundbeløbet 26.700 kr. (2010-niveau). For indkomståret 2017 udgør procenten 8,75 og grundbeløbet 28.000 kr. (2010-niveau).” |
| *Stk. 4.* For indkomståret 2014 udgør procenten 2,6 og grundbeløbet 8.400 kr. (2010-niveau). For indkomståret 2015 udgør procenten 5,4 og grundbeløbet 17.300 kr. (2010-niveau). For indkomståret 2016 udgør procenten 5,6 og grundbeløbet 17.900 kr. (2010-niveau). For indkomståret 2017 udgør procenten 5,75 og grundbeløbet 18.500 kr. (2010-niveau). For indkomståret 2018 udgør procenten 6,0 og grundbeløbet 19.300 kr. (2010-niveau). For indkomståret 2019 og efterfølgende indkomstår udgør procenten 6,25 og grundbeløbet 20.000 kr. (2010-niveau). Grundbeløbene reguleres efter personskattelovens § 20. | **2.** *§ 9 J, stk. 4, 1. og 2. pkt.,* ophæves, og i stedet indsættes:  ”For indkomstårene 2014 og 2015 udgør procenten 5,4 og grundbeløbet 17.300 kr. (2010-niveau).” |
|  | **§ 2**  I momsloven, jf. lovbekendtgørelse nr. 106 af 23. januar 2013, som ændret ved § 7 i lov nr. 903 af 4. juli 2013, foretages følgende ændring: |
| **§ 57….**  *Stk. 3.* For virksomheder, hvis samlede afgiftspligtige leverancer overstiger 1 mio. kr. årligt, men udgør højst 15 mio. kr. årligt, er afgiftsperioden kvartalet. Virksomhedens angivelse efter stk. 1 skal foretages senest 1 måned og 10 dage efter afgiftsperiodens udløb. For april kvartal skal virksomhedernes angivelse efter stk. 1 dog foretages senest 1 måned og 17 dage efter afgiftsperiodens udløb.  *Stk. 4.* For virksomheder, hvis samlede afgiftspligtige leverancer ikke overstiger 1 mio. kr. årligt, er afgiftsperioderne første og anden halvdel af kalenderåret. Virksomhedens angivelse efter stk. 1 skal foretages senest den 1. i den tredje måned efter afgiftsperiodens udløb. | **1.** I *§ 57, stk. 3, 1. pkt.,* og *stk. 4, 1. pkt.,* ændres ”1 mio. kr.” til ”5 mio. kr.” |
|  | **§ 3**  I lov om afgift af elektricitet, jf. lovbekendtgørelse nr. 310 af 1. april 2011, som ændret bl.a. ved § 1 i lov nr. 722 af 25. juni 2010, § 1 i lov nr. 625 af 14. juni 2011, § 2 i lov nr. 1395 af 23. december 2012, § 4 i lov nr. 789 af 28. juni 2013 og senest ved § 3 i lov nr. 903 af 4. juli 2013, foretages følgende ændring: |
| ***§ 11…***  *Stk.3.* Tilbagebetalingen kan ikke finde sted for afgiftspligtig elektricitet og varme, som forbruges i vandvarmere, varmepumper til opvarmning af brugsvand, elektriske radiatorer, strålevarmeanlæg, varmeblæsere, konvektionsovne, varmepumper og lignende anlæg, der anvendes til fremstilling af rumvarme, herunder varme, som leveres fra virksomheden. Undtaget er dog forbrug af elektricitet i rumvarmeaggregater, der midlertidigt placeres i et lokale for at dække et kortvarigt rumvarmebehov. Endvidere ydes der ikke tilbagebetaling af afgiften af elektricitet og varme, der direkte eller indirekte anvendes til fremstilling af kulde, som leveres fra virksomheden. Tilbagebetaling kan heller ikke finde sted for elektricitet og varme, der direkte eller indirekte anvendes til fremstilling af kulde, eller af kulde leveret til virksomheden til køling af rum, hvor kølingen sker af komfortmæssige hensyn. Tilbagebetaling kan heller ikke finde sted for elektricitet, der er medgået til fremstilling af varme, som er leveret til virksomheden, og som virksomheden forbruger som rumvarme eller varmt vand eller leverer til andre. Der ydes dog tilbagebetaling for afgiften af varme, der forbruges i lukkede anlæg til fremstilling eller forarbejdning af varer, og som indirekte bidrager til rumopvarmning, såfremt højst 10 pct. af den energi, der er forbrugt i anlægget, bidrager til rumopvarmning. For afgiftspligtig elektricitet til formål, som er nævnt i 1., 3. eller 4. pkt., ydes dog tilbagebetaling af afgift nævnt i § 6, stk. 2, med 42,9 øre pr. kWh (2015-niveau), herunder for ydelser omfattet af stk. 2. For modtagelse af leverancer, som er baseret på elektricitet, finder 7. pkt. ikke anvendelse. 7. pkt. finder heller ikke anvendelse for elforbrug, for hvilket der sker tilbagebetaling af afgift efter denne lovs øvrige regler. I perioden 2012-2014 ydes tilbagebetaling efter 7. pkt. med de satser, som fremgår af bilag 3 a. Satsen for tilbagebetaling, som er nævnt i 7. pkt., reguleres efter § 32 a i lov om energiafgift af mineralolieprodukter m.v. | **1.** I *§ 11, stk. 3*, *7. pkt.,* ændres ”42,9” til: ”42,8”. |
| **Bilag 3 a**  **Satser for elafgiftslovens § 11, stk. 3**   |  |  |  |  |  | | --- | --- | --- | --- | --- | |  |  | 1. jan. -  31. dec. 2012 | 1. jan. -  31. dec. 2013 | 1. jan. -  31. dec. 2014 | | Tilbagebeta-ling | Øre/  kWh | 11,8 | 41,3 | 42,0 | | **2**. *Bilag 3 a* affattes om bilag 2 til denne lov.  **Bilag 3 a**  **Satser for elafgiftslovens § 11, stk. 3**   |  |  |  |  |  | | --- | --- | --- | --- | --- | |  |  | 1. jan. -  31. dec. 2012 | 1. jan. -  31. dec. 2013 | 1. jan.-  31. dec. 2014 | | Tilbagebeta-ling | Øre/  kWh | 11,8 | 41,3 | 42,1 | |
|  | **§ 4**  I lov om afgift af naturgas og bygas, jf. lovbekendtgørelse nr. 312 af 1. april 2011, som ændret bl.a. ved § 2 i lov nr. 625 af 14. juni 2011, § 2 i lov nr. 70 af 30. januar 2013 og senest ved § 4 i lov nr. 903 af 4. juli 2013, foretages følgende ændring: |
| **§ 10 a.** Tilbagebetalingen af afgift efter § 10 nedsættes med 12,7 pct., jf. dog § 10 b, § 10 c og § 10 d. For perioden 2010-2012 nedsættes tilbagebetalingen af afgift efter § 10 som anført i bilag 6. | **1.** *§ 10 a* affattes således:  **”§ 10 a.** Tilbagebetalingen af afgift efter § 10 nedsættes med 4,5 kr./GJ, jf. dog §§ 10 b, 10 c og 10 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 8, stk. 4, 2. pkt., ganget med 1 over 1,2.” |
|  | **§ 5**  I lov om afgift af stenkul, brunkul og koks m.v., jf. lovbekendtgørelse nr. 1292 af 17. november 2010, som ændret bl.a. ved § 3 i lov nr. 625 af 14. juni 2011, § 3 i lov nr. 70 af 30. januar 2013 og senest ved § 5 i lov nr. 903 af 4. juli 2013, foretages følgende ændring: |
| **§ 8 a.** Tilbagebetalingen af afgift efter § 8 nedsættes med 12,7 pct., jf. dog § 8 b, § 8 c og § 8 d. For perioden 2010-2012 nedsættes tilbagebetalingen af afgift efter § 8 som anført i bilag 6. | **1.** *§ 8 a* affattes således:  ”**§ 8 a.** Tilbagebetalingen af afgift efter § 10 nedsættes med 4,5 kr./GJ, jf. dog §§ 10 b, 10 c og 10 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 8, stk. 4, 2. pkt., ganget med 1 over 1,2.” |
|  | **§ 6**  I lov om energiafgift af mineralolieprodukter m.v., jf. lovbekendtgørelse nr. 313 af 1. april 2011, som ændret bl.a. § 4 i lov nr. 625 af 14. juni 2011, § 4 i lov nr. 70 af 30. januar 2013 og s-nest ved § 6 i lov nr. 903 af 4. juli 2013, foretages følgende ændring: |
| **§ 11 a.** Tilbagebetalingen af afgift efter § 8 nedsættes med 12,7 pct., jf. dog § 8 b, § 8 c og § 8 d. For perioden 2010-2012 nedsættes tilbagebetalingen af afgift efter § 8 som anført i bilag 6. | **1.** *§ 11 a* affattes således:  ”**§ 11 a.** Tilbagebetalingen af afgift efter § 10 nedsættes med 4,5 kr./GJ, jf. dog §§ 10 b, 10 c og 10 d. Afgiftspligtige kan vælge, at tilbagebetalingen efter 1. pkt. også kan beregnes som en reduktion af afgiftsbetalingen med 4,5 kr./GJ delt med afgiftssatsen i § 8, stk. 4, 2. pkt., ganget med 1 over 1,2.” |
|  | **§ 7**  I lov nr. 789 af 28. juni 2013 om ophævelse af lov om afgift af mineralvand m.v. og om ændring af øl- og vinafgiftsloven og forskellige andre love (Nedsættelse og senere ophævelse af sodavandsafgiften, nedsættelse af ølafgiften, afskaffelse af den vægtbaserede emballageafgift, øget momsfradrag på hotelovernatninger og midlertidig forhøjelse af reparationsgrænsen for totalskadede køretøjer m.v.) foretages følgende ændringer: |
| **§ 8.**  *Stk. 3.* § 3 træder i kraft den 1. januar 2015. | **1.** I *§ 8, stk. 3,* affattes således:  ”*Stk. 3.* § 3 træder i kraft den 31. januar 2014.” |
| *Stk. 5.* § 3 har virkning for emballager, der er afgiftspligtige efter emballageafgiftslovens § 1, og som fra den 1. januar 2015 udleveres til forbrug fra registrerede virksomheder, angives til fortoldning eller importeres. | **2.** I *§ 8, stk. 5,* ændres ”2015” til: ”2014”. |
|  | **§ 8**  I lov nr. 791 af 28. juni 2013 om ændring af ligningsloven og kildeskatteloven (Genindførelse og udvidelse af boligjobordningen og udvidelse af ordningen om skattekreditter for forsknings- og udviklingsaktiviteter) foretages følgende ændring: |
| **§ 3.**  *Stk. 4.* § 1, nr. 9-12, har virkning fra og med indkomståret 2015. | **1.** I *§ 3, stk. 4,* ændres ”2015” til: ”2014”, og som 2. pkt. indsættes: ”Den i ligningslovens § 8 X, stk. 1, 2. pkt., nævnte skatteværdi beregnes med 25 pct. for indkomståret 2014.” |
|  | **§ 9**  I lov nr. 792 af 28. juni 2013 om ændring af selskabsskatteloven, lov om afgift af lønsum m.v., kulbrinteskatteloven og forskellige andre love (Aftaler om Vækstplan DK m.v. – nedsættelse af skattesatsen for selskaber, forhøjelse af lønsumsafgiften for finansielle virksomheder og fastholdelse af selskabsskattesatsen for kulbrinteindkomst m.v.) foretages følgende ændring: |
| **§ 12.**  *Stk. 5.* § 7 har virkning fra og med indkomståret 2015. | **1.** I *§ 12, stk. 5,* ændres ”2015” til: ”2014”. |
|  | **§ 10**  I lov nr. 903 af 4. juli 2013 om ændring af affalds- og råstofafgiftsloven, lov om kuldioxidafgift af visse energiprodukter, lov om afgift af elektricitet, momsloven og forskellige andre love (Nedsættelse af afgifter på el til erhverv, bortfald af CO2-afgift af el for erhverv, nedsættelse af energiafgifter på brændsler til proces, ændret lagerprincip ved deponering af farligt affald, lempelse af momskredittider samt supplerende støtte til eksisterende industrielle kraft-varme-værker) foretages følgende ændringer: |
| **§ 4.**  **2.** *§ 10 a* affattes således:  »**§ 10 a.** Tilbagebetalingen af afgift efter § 10 nedsættes med 4,5 kr./GJ, jf. dog § 10 b, § 10 c og § 10 d. Tilbagebetalingen efter 1. pkt. kan også beregnes som en reduktion af afgiftsbetalingen med 4,5 kr./GJ delt med afgiftssatsen i § 8, stk. 4, 2. pkt. ganget med 1 over 1,2.« | **1.** *§ 4, nr. 2,* ophæves. |
| **§ 5.**  **2.** *§ 8 a* affattes således:  »**§ 8 a.** Tilbagebetalingen af afgift efter § 8 nedsættes med 4,5 kr./GJ, jf. dog § 8 b, § 8 c og § 8 d. Tilbagebetalingen efter 1. pkt. kan også beregnes som en reduktion af afgiftsbetalingen med 4,5 kr./GJ delt med afgiftssatsen i § 7, stk. 3, 2. pkt. ganget med 1 over 1,2.« | **2.** *§ 5, nr. 2,* ophæves*.* |
| **§ 6.**  **2.** *§ 11 a* affattes således:  »**§ 11 a.** Tilbagebetalingen af afgifter efter § 11 nedsættes med 4,5 kr./GJ, jf. dog § 11 b, § 11 c og § 11 d. Tilbagebetalingen efter 1. pkt. kan også beregnes som en reduktion af afgiftsbetalingen med 4,5 kr./GJ delt med afgiftssatsen i § 9, stk. 4, 2. pkt. ganget med 1 over 1,2.« | **3.** *§ 6, nr. 2,* ophæves. |
| **§ 7.**  **4.** I *§ 57, stk. 3 og 4,* ændres ”1 mio. kr.” til: ”5 mio. kr.” | **4.** *§ 7, nr. 4,* ophæves. |
| **§ 13.**  *Stk. 1.* Loven træder i kraft den 1. januar 2014, jf. dog stk. 2, 8, 9 og 10. | **5.** I *§ 13, stk. 1,* ændres ”, jf. dog stk. 2, 8, 9 og 10” til: ”, jf. dog stk. 2, 6, 7 og 8”. |
| *Stk. 2.* § 4, nr. 2 og 3, § 5, nr. 2 og 3 og § 6, nr. 2 og 3 træder i kraft den 1. januar 2015. | **6.** I *§ 13, stk. 2,* ændres ”§ 4, nr. 2 og 3, § 5, nr. 2 og 3, og § 6, nr. 2 og 3” til: ”§ 4, nr. 3, § 5, nr. 3, og § 6, nr. 3”. |
| *Stk. 4.* For løbende leverancer omfattet af lovens § 4, nr. 2, § 5, nr. 2 og § 6, nr. 2, for hvilke afregningsperioden påbegyndes inden den 1. januar 2015 og afsluttes efter dette tidspunkt, beregnes afgiften af så stor en del af leverancen, som tidsrummet fra lovens ikrafttræden til afregningsperiodens afslutning udgør i forhold til den samlede afregningsperiode. | **7.** *§ 13, stk. 4,* ophæves.  Stk. 5 og 6 bliver herefter stk. 4 og 5. |
| *Stk. 6.* § 4, nr. 2, § 5, nr. 2 og § 6, nr. 2 finder anvendelse for energiafgiftspligtige varer, der fra og med den 1. januar 2015udleveres til forbrug fra registrerede virksomheder, forbruges af registrerede virksomheder, angives til fortoldning, modtages fra udlandet eller medtages fra udlandet. | **8.** *§ 13, stk. 6,* der bliver stk. 5, ophæves.  Stk. 7-10 bliver herefter stk. 5-8. |
| *Stk. 7.* § 7, nr. 2 og 3, har virkning for afgiftsperioder, som begynder den 1. januar 2014 eller senere. § 7, nr. 4, har virkning for afgiftsperioder, som begynder den 1. januar 2015 eller senere. | **9.** I *§ 13, stk. 7,* der bliver stk. 5, ophæves *2. pkt.* |
|  | **§ 11**  *Stk. 1.* Loven træder i kraft dagen efter bekendtgørelsen i Lovtidende.  *Stk. 2.* § 1 har virkning fra indkomståret 2014.  *Stk. 3.* § 2 har virkning for afgiftsperioder, som begynder 1. januar 2014 eller senere.  *Stk. 4.* §§ 3-6 har virkning fra 1. januar 2014. |
|  | **§ 12**  *Stk. 1.* Ved opgørelsen af en kommunes slutskat og kirkeskat for indkomståret 2014 efter § 16 i lov om kommunal indkomstskat korrigeres den opgjorte slutskat for den beregnede virkning af de ændringer i udskrivningsgrundlaget for kommuneskat og kirkeskat for 2014, der følger af ændringerne i ligningslovens § 9 J, stk. 2 og 4, i denne lovs § 1, nr. 1 og 2, samt den fremrykkede ikrafttræden af ligningslovens § 13 A i denne lovs § 9, nr. 1.  *Stk. 2.* Den beregnede korrektion af kommunens slutskat og kirkeskat efter stk. 1 fastsættes af økonomi- og indenrigsministeren på grundlag af de oplysninger vedrørende indkomståret 2014, der foreligger pr. 1. maj 2016.  *Stk. 3.* Virksomheder, der får omlagt afgiftsperioder efter lovens § 2, nr. 1, kan senest 1. marts 2014 anmode told- og skatteforvaltningen om ændring af afgiftsperioden.  *Stk. 4.* For løbende leverancer omfattet af lovens § 4, nr. 1, § 5, nr. 1, og § 6, nr. 1, for hvilke afregningsperioden påbegyndes inden 1. januar 2014 og afsluttes efter dette tidspunkt, beregnes afgiften af så stor en del af leverancen, som i tidsrummet fra 1. januar 2014 til afregningsperiodens afslutning er leveret i forhold til den samlede afregningsperiode.  *Stk. 5.* § 4, nr. 1, § 5, nr. 1, og § 6, nr. 1, har virkning for energiafgiftspligtige varer, der fra 1. januar 2014 udleveres til forbrug fra registrerede virksomheder, forbruges af registrerede virksomheder, angives til fortoldning, modtages fra udlandet eller medtages fra udlandet. |